qundao/data-zh-poetry huggingface dataset:
过北兰寺·其二
作者：宋荦
朝代：清

别圃从容过，回冈更有亭。沙痕浮日白，山色印江青。列岫承余韵，支颐感客星。无须催小队，渔唱暮堪听。
过北兰寺四首·其一
作者：宋荦
朝代：清
体裁：五言律诗

霁景开南浦，秋郊访北兰。沙堤延野色，竹坞瞰江湍。妙相拈花示，禅心即境安。平生端有异，兴发是林峦。
过北兰寺四首·其三
作者：宋荦
朝代：清
体裁：五言律诗

山脊孤亭峙，荒寒傍楝林。苔文随展席，鸟语应调琴。偃仰消兵候，低徊望阙心。劫灰僧话久，磬响夕阳沈。
过北兰寺四首·其二
作者：宋荦
朝代：清
体裁：五言律诗

豆棚连曲牖，竹径转虚堂。图史心无著，茶瓜味总长。观泉嗟面皱，踏阁爱山苍。白袷凭栏处，松风作意凉。
过北兰寺四首·其四
作者：宋荦
朝代：清
体裁：五言律诗

别圃从容过，回冈更有亭。沙痕浮日白，山色印江青。列岫承馀韵，支颐感客星。无须催小队，渔唱暮堪听。
过北庄四首·其一
作者：宋荦
朝代：清
体裁：古风

凌晨天气佳，策马荒城下。一径度陂塘，泉源自倾泻。菱叶静如拭，荷花秀堪把。回溪鸟语多，近岸人踪寡。纵目碧烟深，嘉禾盈四野。
过北庄四首·其三
作者：宋荦
朝代：清
体裁：古风

雨后耳目清，几处鸣蝉聒。逶迤到荒村，田园慰饥渴。我屋八九间，轩楹对空阔。卧起遂移时，凭几进粗粝。俯仰惬初怀，吟咏得开豁。朱槿缀篱边，青藤缠木末。桃李何离离，瓜实亦堪掇。地偏胜事收，心远尘缘割。寄语市廛人，樊笼自可脱。
过北庄四首·其二
作者：宋荦
朝代：清
体裁：古风

雨意有无间，随风倏以至。喜兹土气香，何惜沾衣袂。捎捎林表疏，洒洒田间细。云脚指颓冈，雷声出古寺。白鹭远更明，黄鹂湿欲坠。道旁有孤槐，枝叶相亏蔽。下马杂地坐，斑白与童稚。话言固无伦，朴直亦可对。所愿岁功成，一朝偿积税。
过北庄四首·其四
作者：宋荦
朝代：清
体裁：古风

振衣陟林丘，曲径任吾取。有庙峙其巅，萧然见环堵。鸟雀聚几筵，牛羊散廊庑。碑坼古篆文，年代谁能数。再拜一眺望，微阳正亭午。豆叶碧连云，黍苗青映土。农事信可悦，躬耕讵云苦。攘攘走儿童，前村喧社鼓。
过卢沟桥
作者：宋荦
朝代：清
体裁：七言绝句

卢沟桥畔雪霜多，今日冲寒又一过。不道乡心南去急，祇疑波浪似黄河。
过寒溪寺二首·其一
作者：宋荦
朝代：清
体裁：古风

晓起泛澄江，寒溪寻古寺。舍棹越崇冈，遥山送青翠。稻畦远近看，窈窕垂新穗。流泉活活通，白鸟翩然至。伊余耳目清，已快平生志。矧乃涧壑幽，咫尺藏初地。杖策望山门，双幢树间出。
过寒溪寺二首·其二
作者：宋荦
朝代：清
体裁：古风

琳宫盘谷口，乔木带飞萝。到门闻啼鸟，幽意亦何多。褰衣入净域，楼阁森嵯峨。老僧禅诵罢，洗瓮插新荷。见客竞前进，礼数谢烦苛。茶瓜列方丈，谈笑对岩阿。淹留遂日夕，斋鼓喧灵鼍。
过明月山
作者：宋荦
朝代：清
体裁：七言绝句

冰泮回溪响佩环，烟林一簇鸟閒关。春风斜日小燕峡，又见天边明月山。
过楼桑村谒汉昭烈庙
作者：宋荦
朝代：清
体裁：七言律诗

弓遗白帝志难偿，正统千秋自蜀疆。古庙岿然当独鹿，新枝沃若发楼桑。云旂羽箭关张侍，乳燕鸣鸠禁籞荒。读罢迎神碑上曲，梓花开落又斜阳。
过永庆寺怀文然道人
作者：宋荦
朝代：清
体裁：五言绝句

小别二十年，依然磬声冷。不见白头僧，閒阶踏松影。
过沈仁伯寓
作者：宋荦
朝代：清
体裁：五言律诗

同是他乡客，看君倍可怜。柴门寒背日，土灶静无烟。车马交游少，丹青岁月迁。骑驴暂相访，谈笑得悠然。
过河曲精舍同悔人分赋二首·其一
作者：宋荦
朝代：清
体裁：五言律诗

长河环古堞，别浦映疏林。策杖回堤去，闻钟初地深。杉炉烧鸭脚，棐几玩来禽。不浅沧洲趣，閒房起越吟。
过河曲精舍同悔人分赋二首·其二
作者：宋荦
朝代：清
体裁：五言律诗

春浅冰花结，寒光满竹扉。一僧开径老，千嶂隔林微。种菜宜烟渚，捞虾羡草衣。他时芰梁上，好把碧筒挥。
过溶县访李梅臣程箕山二使君不遇
作者：宋荦
朝代：清
体裁：七言律诗

清樽绮席旧曾攀，十载相思尺素艰。往事共传梁苑赋，故人今访大伾山。云深别墅踪难问，雪满前溪棹独还。向夕不堪回首望，朦胧烟树闭重关。
过银锭桥旧居
作者：宋荦
朝代：清

鼓楼西接后湖湾，银锭桥横夕照闲。不尽沧波连太液，依然晴翠送遥山。旧时院落松槐在，仙境笙簧岁月闲。白首鍊师茶话久，春风料峭暮鸦还。
过银锭桥旧居
作者：宋荦
朝代：清
体裁：七言律诗

鼓楼西接后湖湾，银锭桥横夕照间。不尽沧波连太液，依然晴翠送遥山。旧时院落松槐在，仙境笙簧岁月閒。白首鍊师茶话久，春风料峭暮鸦还。
送介维还歙兼寄靳熊封
作者：宋荦
朝代：清
体裁：七言律诗

枫叶飘萧动夕吹，送君南浦意凄其。小留黄篾鸥边舫，共吸清光月下卮。求研那辞开古井，捣烟须为寄西陂。雁堂令尹如相问，报道残年祇办诗。
送入我门来·闺怨
作者：宋荦
朝代：清

翠浪翻帷，红绫灿枕，灯花细落银缸。夜雨春风，寂寞掩兰房。吐丝妾似蚕眠箔，奈化枳君同橘过江。此恨倩谁说与，愿逐晨风飞去，遂到君傍。水远山高，云树但苍茫。鸳鸯几见池中睡，叹芍药空飘槛外香。
送入我门来·闺怨
作者：宋荦
朝代：清
体裁：词

翠浪翻帷，红绫灿枕，灯花细落银缸。夜雨春风，寂寞掩兰房。吐丝妾似蚕眠箔，奈化枳君同橘过江。此恨倩谁说与，愿逐晨风飞去，遂到君旁。水远山高，云树但苍茫。鸳鸯几见池中睡，叹芍药空飘槛外香。
送冯山公归试钱唐次留别元韵
作者：宋荦
朝代：清
体裁：七言律诗

湖上惊看未易才，炎天冰雪好怀开。谈深科跣同疏放，注罢虫鱼羡博该。归棹六桥秋色里，横江八月晚潮来。公车待送沧浪畔，重倒玻瓈潋滟杯。
送刘山蔚归里四首·其一
作者：宋荦
朝代：清
体裁：五言律诗

子舍君频梦，归期敢重违。山将五老别，潮挟片帆飞。野岸搴芳草，长河访旧矶。天涯明月在，相对共依依。
送刘山蔚归里四首·其三
作者：宋荦
朝代：清
体裁：五言律诗

染翰从花外，衔杯每夜分。空亭看鹤乳，曲牖挹兰薰。俯仰成陈迹，湖山隔暮云。袛馀双孔雀，联句未同君。
送刘山蔚归里四首·其二
作者：宋荦
朝代：清
体裁：五言律诗

昨岁沧江上，烦君草捷书。幽探偕乱后，白战惬公馀。金石留音遍，河梁结恨初。南州今日榻，犹接故人裾。
送刘山蔚归里四首·其四
作者：宋荦
朝代：清
体裁：五言律诗

掉头君竟去，闭阁我仍留。老愧施行马，心摇逐泛舟。乐箴情不浅，初服愿终酬。怊怅西园宴，明朝欠老刘。
送友人下第还昆山
作者：宋荦
朝代：清
体裁：五言律诗

怜君不得意，岁晚放舟行。风雨燕台别，离骚楚客情。故山经虎阜，远水入娄城。后夜相思处，霜天过雁声。
送友人归苏门
作者：宋荦
朝代：清

送子故山去，苏门寻啸台。遗音想鸾鹤，古屋扫莓苔。砌下百泉沸，窗中千嶂开。飘然欲一往，惆怅离筵杯。平生怀有道，引领夏峰村。尔去枌榆社，还经薜荔门。清风留梦寐，白首课儿孙。挥手潞亭畔，绿槐晴鸟喧。
送友人归苏门二首·其一
作者：宋荦
朝代：清
体裁：五言律诗

送子故山去，苏门寻啸台。遗音想鸾鹤，古屋扫莓苔。砌下百泉沸，窗中千嶂开。飘然欲一往，惆怅离筵杯。
送友人归苏门二首·其二
作者：宋荦
朝代：清
体裁：五言律诗

平生怀有道，引领夏峰村。尔去枌榆社，还经薜荔门。清风留梦寐，白首课儿孙。挥手潞亭畔，绿槐晴鸟喧。
送心壁道人游黄山二绝句·其一
作者：宋荦
朝代：清
体裁：七言绝句

黄山拔地万峰攒，蜡屐空抛坐一官。羡杀道人瓢笠去，天都云海尽情看。
送心壁道人游黄山二绝句·其二
作者：宋荦
朝代：清
体裁：七言绝句

迎客乍闻仙乐鸟，盘空惊抚扰龙松。幽寻好问皮篷老，貌得山花又几峰。
送心壁道人还庐山次邵子湘韵二首·其一
作者：宋荦
朝代：清
体裁：五言律诗

送尔半塘上，飘然庐阜归。肩挑桃竹杖，身挂水田衣。诗有江行作，帆同燕子飞。到时春欲尽，开遍野蔷薇。
送心壁道人还庐山次邵子湘韵二首·其二
作者：宋荦
朝代：清
体裁：五言律诗

我昔开先寺，曾为竟曰游。看碑缘石磴，觅句坐僧楼。瀑响晴疑雨，山空夏亦秋。却因赠别处，惆怅桂丛幽。
送李孝庵太守之官遵义二首·其一
作者：宋荦
朝代：清
体裁：五言律诗

随堞天涯去，边烽乍息时。山川夜郎国，风物竹王祠。露冕春行好，衔杯别恨滋。诸侯看负弩，僰道拥旌旗。
送李孝庵太守之官遵义二首·其二
作者：宋荦
朝代：清
体裁：五言律诗

离席留残雪，驱车趁晓莺。少年为郡日，远道送君情。蒟酱怜行贾，巴僮劝耦耕。文翁遗范在，早晚听休声。
送李少司空贞孟予告还柘城
作者：宋荦
朝代：清
体裁：七言律诗

司空致政令名全，五老风流继昔贤。白发清时方待漏，黄花斜照又离筵。诗歌共羡归装满，车骑偏宜画手传。他日望衡寻旧隐，涡河同上打鱼船。
送李草楼太守之官黎平
作者：宋荦
朝代：清
体裁：七言律诗

五溪南下拥轻�，后夜思君倍寂寥。定有功名酬虎竹，何妨词赋继龙标。山盘铜鼓愁阴洞，江绕牂牁指暮潮。回首中原飞鸟外，岭梅好寄一枝遥。
送汉荀返吴江用阮亭雪后石帆亭怀宾公山中韵
作者：宋荦
朝代：清
体裁：古风

偃息烟水窟，检历岁已穷。西陂雪三尺，林壑改旧容。故人返南国，帆挂新霁风。留别枉瑶草，怅望阻江峰。安得身为云，长与龙相从。月怜宋郊白，梅忆昌亭红。中怀方悽如，雁响来霜空。
送汪陛交入都兼寄阮亭尚书
作者：宋荦
朝代：清

白发渔洋老，风流众所师。好同天下士，去和济南诗。霄汉县清梦，云山失旧期。沧浪倘相问，道我泛涟漪。
送汪陛交入都兼寄阮亭尚书二首·其一
作者：宋荦
朝代：清
体裁：五言律诗

节候犹残暑，胡为襆被行。片帆带疏雨，远道赴神京。山色过江改，乡心见月生。回中知有遇，大礼赋须成。
送汪陛交入都兼寄阮亭尚书二首·其二
作者：宋荦
朝代：清
体裁：五言律诗

白发渔洋老，风流众所师。好同天下士，去和济南诗。霄汉悬清梦，云山失旧期。沧浪倘相问，道我泛涟漪。
送澄照上人归沧浪
作者：宋荦
朝代：清
体裁：七言律诗

雪压梅花扣我扉，风翻红药送将归。江天浩渺看飞锡，水竹萧閒待步埼。月下无弦凭抚弄，秋来有约寄芳菲。沧浪故老如相问，放鸭西陂趣不稀。
送眼闻禅师主古白云法席
作者：宋荦
朝代：清
体裁：七言律诗

白云萧寺旧知名，枮木堂前野草生。何意西江禅叟到，顿教中土法轮明。祗林风过飞花雨，祖地春回见象耕。欲问苾刍随粥鼓，金山公案许重评。
送罗饭牛入庐山歌
作者：宋荦
朝代：清
体裁：古风

子以牧为名，我以牧为字。二牧生平偶不同，各于诗画有深寄。我诗苦吟四十年，得小三昧嗟华颠。子亦行年平七十，一生供养惟云烟。昨于北兰寺中烟江叠嶂堂，见子所作烟江叠嶂画。垩壁才数尺，意兴何潇洒。一掩一重出肺腑，彴略茅亭总光怪。犹云此水石规摹董巨而为之，更有粉本迥出董巨外。匡庐五老峥嵘霄汉皆吾师，子携画笔往，我写诗篇送。如渑之酒壮子行，何惜倾倒毕卓瓮。酒酣一棹浮章江，恰值梅雨初晴山鸟哢。
送胡去骄七十四韵
作者：宋荦
朝代：清
体裁：古风

先子晋纶扉，乃在丙戌岁。贱子藉馀荫，观光太学内。时维童子年，碌碌随流辈。君家先学士，适践司成位。师道焕然明，端居垂训诲。讲学似昌黎，斯文未终废。诸生荷钧陶，贱子破愚昧。正如草木生，因人得灌溉。持此感至德，终身矢不匮。无何岁月迁，彼此忽异地。回首叹犹龙，中心徒愦愦。辛卯夏五月，先子遂勇退。未成绿野游，已见墓门闭。叹我失怙儿，常怀负笈志。呜呼壬辰冬，师也复长逝。造物何冥冥，吾道任凌替。痛哭向昊天，形容日憔悴。狂与阮籍同，贫岂原宪愧。去去向京华，孤身历幽蓟。官阙郁嵯峨，远近相亏蔽。桂栋映兰橑，临风何绮丽。奔走九陌中，词赋成嫚戏。丁酉孟秋月，与尔倏然值。夙昔未相逢，一朝快把臂。不遑问出处，先自述家世。四目如涌波，各洒终天泪。泣罢乃还歌，斗酒竟沉醉。俯仰天地间，身名贵自致。鸾凤即鸡鹜，驽骀亦骐骥。万事无端倪，谁能辨轩轾。所幸有吾徒，先猷未失坠。一啸暂挥手，踪迹两捐弃。西山新雨后，何人挹苍翠。淹忽逾二年，中怀郁以积。梁苑有薄田，日夕甘负耒。善病类文园，殷忧恒惴惴。每咏蒹葭篇，秋水渺无际。山寒桂花落，几日幽盟遂。徘徊岁云暮，霜雪凋兰蕙。蓬蒿满院宇，直如张仲蔚。客自广陵来，停骖叩我第。连宵梦见之，失喜故人至。入户坐我床，张灯解君佩。酌酒话艰辛，山厨荐霜菜。酒阑各就寝，谁能便安寐。更起坐月明，萧萧朔风吹。转盼和气回，春事自兹始。平台峙沃野，晴云浮叆叇。登高望四海，樽酒寻常载。黄河浩荡流，邹枚竟安在。怀古发奇情，高吟屏尘态。鸿雁竞嗷嗷，飞鸣向边塞。城市隐鳞鳞，人烟何琐碎。时从竹圃游，还向鹤洲憩。平原十日饮，盛事应难再。此日最风流，前徽幸可逮。论文宗马迁，咏诗追曹植。正声变衰靡，明堂尊鼎鼐。敢言身后名，且快吾徒意。门掩卷常披，杯空酒更贳。情亲见肺肝，意洽呼兄弟。舍弟炘与炌，颇亦称解事。围棋展戏谑，染翰叨陪侍。徐子与叶君，十载甘萝薜。时来共盘桓，妙论焉能计。君言亲未葬，此地敢留滞。中夜忽徬徨，泪下沾衣袂。将命邗江舟，兼鼓洞庭枻。言辞何凛凛，所贵在大义。青眼更谁开，白驹难尔系。且复立须臾，颜色暂相对。风前远树齐，云外晴峦出。顾景倍惆怅，折柳起长喟。再拜赠刍荛，明德须砥砺。
送超侄归里二首·其一
作者：宋荦
朝代：清
体裁：五言律诗

廿载离怀结，相逢感慨多。江湖余遂老，患难尔才过。放眼誇登眺，遐心托薜萝。况当樱笋候，容易醉颜酡。
送超侄归里二首·其二
作者：宋荦
朝代：清
体裁：五言律诗

邓尉花前屐，沧浪月下琴。言归仍系缆，无计是抽簪。永日披图坐，全家击钵吟。预愁相送罢，后圃听幽禽。
送里人南归
作者：宋荦
朝代：清
体裁：五言律诗

几日烽烟息，天涯君独归。且消今夜酒，去掩故园扉。台圮黄河逼，村荒紫蕨肥。吟诗倍惆怅，心逐片云飞。
道中遇雨
作者：宋荦
朝代：清
体裁：五言律诗

目断乡关杳，阴云万里生。春衣逢暮雨，疲马望孤城。垄麦参差秀，村烟断续明。悬思归舍日，嫩竹满前楹。
遥题江阴顾山寺茶花三断句·其一
作者：宋荦
朝代：清
体裁：七言绝句

野寺山茶信一奇，春风迟日动遐思。干蔽七楼红十里，招提端合唤花之。
遥题江阴顾山寺茶花三断句·其三
作者：宋荦
朝代：清
体裁：七言绝句

虎丘玉兰不一赏，沧浪桃花也欠诗。山茶句子山僧乞，恰值新年发兴时。
遥题江阴顾山寺茶花三断句·其二
作者：宋荦
朝代：清
体裁：七言绝句

老干彫枯已百年，孙枝合抱复嫣然。笑他拙政园中树，浪得梅村赋一篇。
邮亭
作者：宋荦
朝代：清
体裁：七言绝句

苦甚邮亭面壁时，往来舆隶尽题诗。今朝一语堪收拾，村尾浓阴绿树披。
邯郸道上
作者：宋荦
朝代：清

邯郸道上起秋声，古木荒祠野潦清。多少往来名利客，满身尘土拜卢生。
邻家竹园
作者：宋荦
朝代：清
体裁：古风

客舍傍荒园，相去不数武。修篁耸天畔，参差展凤羽。清阴隔院来，罗罗遍庭户。时循麂眼篱，径造无人处。遗箨与苍苔，委积盈尺许。呼童为扫除，坐待明月举。千纛万夫閒，叶叶秋可数。翛然坐忘归，直待邻钟杵。风至灵籁生，俗韵洗肺腑。因之念故乡，寄书葺旧圃。
郁孤台歌
作者：宋荦
朝代：清
体裁：古风

郁孤台迥寒云浮，城中坐见双江流。酸风一道射眸子，我来正值天涯秋。李公遗构已尘土，碧草芊绵没残础。侧身北望魏阙遥，野日荒荒照前浦。奔涛荡潏山嵯峨，千年霸气何其多。谁是姚江后来者，苍茫倚杖徒悲歌。
郑谷口寄隶书韩诗喜而赋此
作者：宋荦
朝代：清
体裁：七言律诗

云阳遗法邈难窥，谷口农今擅此奇。寄自临池呼酒后，快同驻马看碑时。纵横似出华山格，排奡宜书韩愈诗。舞女插花人始爱，那从老栎觅钟期。
酷相思·旅况
作者：宋荦
朝代：清

巷子条条看尽似。但尘影、连天起。笑弹指、光阴直个是。吃过了、樱桃矣。插过了、荷花矣。剩有瓶中三日米。且自翻书史。问何不、归欤偏恋此。还要看、萤光耳。还要听、蛩声耳。
醉太平·春闺，用方虎偶作韵
作者：宋荦
朝代：清

花开亚枝。鹊飞绕枝。临风偏恼萱枝。道春归有期。窗悬网丝。琴闲凤丝。伤心聊写乌丝。问人归几时。
采桑子·舟泊南康，望庐山，用钱介维韵
作者：宋荦
朝代：清

停帆旧是兵戈地，寂寞城闉。肠断行人。何处炊烟一缕新。屏风九叠干霄立，翠染波纹。多谢匡君。双剑峰高割晓云。
采芑作用陈简斋村西买山药韵
作者：宋荦
朝代：清
体裁：古风

晓起向射厅，偶试登山脚。鹤边送遥青，纷披足花药。芑从故乡移，生意恐小却。孰知春风吹，新苗映丛薄。采采念雅诗，清露衣上落。我今困尘鞅，如鸟双翅缚。野饭偕村农，几时践夙约。芳岁委江涛，搔头听姑恶。
重宿郊馆说岩相国叠前韵见示奉答二首·其一
作者：宋荦
朝代：清
体裁：七言律诗

相将启事即谈诗，投老心情明月知。过雨青山争簇簇，点波白鹭任迟迟。洪声每駴鶢鶋听，故疾真逢虾蟹时。野馆一灯凭话旧，风飘僧磬助清思。
重宿郊馆说岩相国叠前韵见示奉答二首·其二
作者：宋荦
朝代：清
体裁：七言律诗

沧浪亭畔罢哦诗，恩许京华接故知。回首烟波空在望，题襟江汉未云迟。鸟衔樱颗春残后，酒泛蒲香夜静时。乞得西陂公识否，㡧中鱼麦惹寻思。
重游北固山甘露寺从涧道过放生池慨然有作
作者：宋荦
朝代：清
体裁：古风

凌晨访名山，细草芳洲路。崒嵂亘江天，楼台出烟雾。盘纡丛筱深，淅沥清泉注。探奇忆畴昔，如驶流年度。兹游气象殊，初地添新戍。嵯峨旧讲堂，列戟老兵住。当时饭僧釜，刀剑久镕铸。彫楹梁帝书，摧折等林树。游人偶经过，踧踖生恐怖。山巅古石亭，旷览欣如故。依稀扬州塔，突兀云閒露。洪涛万里来，荡潏朝还暮。孰知人事迁，抑郁伤情愫。老僧三四人，几载禅房寓。较余为后来，安能话平素。山阴放生池，礀道莽回互。蒙茸荆棘生，樵牧不复顾。我行曳短筇，石磴屡停步。既至殿宇颓，谁氏新加垩。曩者三尺鱼，游泳生意足。临流倚曲槛，朱鬣不知数。一旦化为田，牟麦青青布。惟馀萝洞存，绝壁斜阳驻。三叹共僧徒，俛仰得深悟。望望野蔷薇，微香风际吐。
重游盘山七首·其一
作者：宋荦
朝代：清
体裁：古风

盘山如盘龙，旧名为四正。幽燕之奥区，百里势奇横。五峰插碧天，群岫如奔命。我行越蓟丘，旷望迥生敬。趣途随山樵，短筇喜孤劲。千像凌晨经，树石莽疏映。矮塔俨众僧，导客来相竞。灵椿学虬松，法界殊清净。泽钵失沦漪，摇石具情性。登攀忘渴饥，亦未暇吟咏。頫首紫盖峰，会当持其柄。
重游盘山七首·其七
作者：宋荦
朝代：清
体裁：古风

晓起问归路，天城经山隅。如行铁堂峡，石气侵肌肤。嘉果不知数，千章杂槐榆。林端响啄木，颜色怜衣襦。几日夭桃开，想见绝代姝。峭壁压台殿，讵与屏风殊。松篁纷点缀，摩诘当能图。涓涓山脚泉，一寺皆沾濡。折松作麈尾，酌泉贮铜壶。归示华亭客，定恨不并驱。簿书行委座，楖栗何时扶。
重游盘山七首·其三
作者：宋荦
朝代：清
体裁：古风

万壑激松涛，空山黯将夕。失道困蒙茸，苍耳时一摘。谽谺势搏人，却步怜局蹐。稍循迮径纡，未怕层峦隔。人语惊栖禽，老鹳声格格。闻钟投宝坊，片月檐际白。登台抚长松，天畔留岸帻。邻僧邂逅逢，茶话意良适。河汉手可摩，猿挂看林隙。灵境清心魂，欲卧不安席。头陀催闭门，云有虎行迹。
重游盘山七首·其二
作者：宋荦
朝代：清
体裁：古风

去去遵山麓，溪谷何威迟。芒鞋斗石齿，伫立宜轻飔。回冈穿老屋，零落馀罘罳。艾而张网罗，祸机嗟虞师。盘泉响佩环，隔岭听愈奇。既至得旧观，太息水之涯。照影惊皱面，仍不改涟洏。中盘白塔院，少林红龙池。停屐还振策，胸已无险巇。山心探初地，天藻仰穹碑。道人知我来，为我扫茅茨。松石知我来，为我发幽姿。所恨春尚早，杏萼閟华滋。经坛少淹泊，东崦榛还披。月明啸高阁，愿与上灵期。
重游盘山七首·其五
作者：宋荦
朝代：清
体裁：古风

昔余吟五字，幽赏企青沟。凌风越西岭，拦入麋鹿游。谷口访邃洞，门闭巨石留。何时名将军，古藓缠兜鍪。异鸟静相语，声比山呼优。松鼠窜䆗窱，竖尾招其俦。顾盼出丛薄，花宫临荒陬。茅屋八九间，弹琴藏汤休。新诗感祭酒，奚啻珊瑚钩。黄精润齿颊，名画清人眸。几年缉山志，往牒穷冥搜。遗世幸同调，矢口谈庄周。谁谓白莲社，高风独千秋。
重游盘山七首·其六
作者：宋荦
朝代：清
体裁：古风

游兴动枯禅，偕我登叠嶂。烟岚青冥濛，断续来樵唱。幽处卫公庵，松石讶殊状。位置造物工，左右恍揖让。崎岖到寺门，剑台屹相向。才聆梵放幽，旋策登高杖。崭绝苔壁横，徐缘石脉上。篝火寻题名，画腹辨字样。新月正如舟，散发一疏放。人生蚁旋磨，今夕惬微尚。四山响木鱼，清切闻法藏。风起海云铺，从师问真妄。
重游盘山七首·其四
作者：宋荦
朝代：清
体裁：古风

游山如啖蔗，佳处得以渐。崒嵂挂月峰，磴道一何险。孤塔入云汀，殿阁耸岩广。探奇并鸟飞，耳畔罡风飐。积雪明皑皑，晴霭閒冉冉。幽涧藏上方，禅扉日夕掩。老僧虽屡邀，未去同回剡。扪藤劳抗尻，狂叫等惊魇。岭脊得少休，圣灯想光闪。佛牙礼金棺，捧视意还歉。盈盘荐枣梨，地僻僧厨俭。嗟余携幼来，非向金仙谄。爱作八极游，齐烟看九点。
重过遵化练泉恭步先文康韵
作者：宋荦
朝代：清
体裁：古风

先人渔阳拥节旄，我今重来驻畿甸。山城访旧空亭留，不见清泉照人面。古隍庚庚龟兆横，千亩安能灌卮茜。独倚怪石吊斜阳，忍对长松自葱茜。今年一事出意表，坏甃依然明匹练。回溪觱沸得旧观，幽响临风传别院。缚桥设槛走士人，舆隶惊看亦云便。昔如黄犊今霜髭，插脚谁知此开宴。何戡歌发感客心，况复林端山鹧啭。载寻邃洞剪烟萝，苔藓封门青一片。顾瞻先泽矢渊冰，求瘼敢言黔首贱。摩挲断碑景遗编，口沬手胝咏百遍。回首霜月到方塘，依俙诸将当年饯。
重阳日天岳禅师以诗集见寄闻师已来吴门即用集中赠孟举原韵奉答二首·其一
作者：宋荦
朝代：清
体裁：七言律诗

当官自许世情疏，霁景高轩落木初。上客前宵才赋别，道人九日有来书。恭从名岳机锋迥，句并寒花气格殊。闻道半塘留拄杖，隔城隐隐听钟鱼。
重阳日天岳禅师以诗集见寄闻师已来吴门即用集中赠孟举原韵奉答二首·其二
作者：宋荦
朝代：清
体裁：七言律诗

园官节物荐香橙，发兴翛然已洞庭。几日快乘黄篾舫，与公遥入白云层。因缘晚岁知非偶，瓶拂空山愧未能。待得新诗同赋后，寄声庐阜打包僧。
野泊
作者：宋荦
朝代：清
体裁：五言律诗

涛声当暮急，帆影落平沙。白鸟窥鱼网，青山出菜花。江湖行欲遍，京国望还赊。閒共篙师语，汀洲片月斜。
金山二首·其一
作者：宋荦
朝代：清
体裁：五言律诗

不尽沧江水，中流涌一峰。云霄开殿阁，钟鼓震蛟龙。海逼风涛壮，波翻紫翠重。山腰添斥堠，寥落几游踪。
金山二首·其二
作者：宋荦
朝代：清
体裁：五言律诗

妙高台上月，郭璞墓边涛。今古传灵境，登临倒浊醪。楚天双过鸟，吴苑一秋毫。渔父烟波里，吾将共汝曹。
金菊对芙蓉
作者：宋荦
朝代：清

老矣陈琳，悲哉宋玉，披襟共此清秋。恰重阳又到，载酒楼头。君言计日江南去，看霜林、橘柚如毬。未成分手，偏宜对菊，醉发狂讴。鼓枻漫逐河流。有萧娘窈窕，潜贮商丘。问故乡虽好，可否同游。天涯况未销烽燧，罨画溪、莫说寻幽。好将彩笔，登台赋雪，一笑淹留。
钱塘顾启姬鄂子幼舆室人也曩于京师有花怜昨夜雨茶忆故山泉之句一时艳称之兹幼舆远道见访口占以赠
作者：宋荦
朝代：清
体裁：五言律诗

花怜昨夜雨，茶忆故山泉。似此惊人句，难为赠妇篇。画眉君暂辍，下榻我相延。赋就滕王阁，灵风促转船。
锁闱即事二首·其一
作者：宋荦
朝代：清
体裁：七言律诗

豫章锁院傍东湖，试日秋高气象殊。蕉叶风微江籁静，蘋花雨过月明孤。纵横文阵来天马，远近华灯散夜乌。献赋几回思辇下，少年馀兴未全无。
锁闱即事二首·其二
作者：宋荦
朝代：清
体裁：七言律诗

群贤将事尽从容，帘静堂虚气愈恭。使者定推冰作鉴，老夫先识剑为龙。烟云匡岳开生面，文字庐陵有正宗。画角无声公宴罢，庾楼清啸答霜钟。
锦堂春·画上美人
作者：宋荦
朝代：清

宝髻八盘倭堕，樱唇一点鲜圆。低回无语风前立，顾影自生怜。珠泪玉烟谁写，腻香真色俱传。明妃不减夭矫态，应费画工钱。
长安午日诸同人集儿至筠融舟寓斋用余村居即事雪桥吊郢子二诗韵见寄仍依韵答之·其一
作者：宋荦
朝代：清
体裁：七言律诗

经年不复听宫鸦，晓起南荣野趣加。满院苔痕行竹径，绕村香气送荷花。云霄喜接篇篇玉，鼓吹初停处处蛙。寝食少陵诗味里，无须冰柱说刘叉。
长安午日诸同人集儿至筠融舟寓斋用余村居即事雪桥吊郢子二诗韵见寄仍依韵答之·其二
作者：宋荦
朝代：清
体裁：七言律诗

旧雨情深句最幽，传来远道慰归休。共言老去清如鹤，自笑生平拙是鸠。蒲酒未同林际饮，骊珠长向箧中留。相思伫立荒陂上，岁月空怜逝浸悠。
长安曲二首·其一
作者：宋荦
朝代：清
体裁：七言绝句

满目飞沙十月天，名王新唱凯歌旋。灯前解却黄金甲，两队吴姬奏管弦。
长安曲二首·其二
作者：宋荦
朝代：清
体裁：七言绝句

中和大乐类咸英，九奏瀛台悦圣情。昨日金鳌桥上过，天风吹落凤凰声。
閒情
作者：宋荦
朝代：清
体裁：五言律诗

桂香堪领略，薄暮一扶藤。鹤病心常系，霜迟岁欲登。碧摇当槛水，红过隔墙灯。拾得眼前景，閒情谁个能。
閒情二首·其一
作者：宋荦
朝代：清
体裁：五言绝句

庭院桂香中，閒情老鹤同。南田遂已矣，谁写雁来红。
閒情二首·其二
作者：宋荦
朝代：清
体裁：五言绝句

霜下荷全倒，风吹柳愈疏。往来小池上，不觉十年馀。
闻砧
作者：宋荦
朝代：清
体裁：五言律诗

一片空中响，闺人万里情。夜深时断续，听久忽分明。韵起霜阶冷，风传远巷清。搔头添客恨，不待峡猿声。
闻蝉
作者：宋荦
朝代：清
体裁：五言律诗

凄切空庭外，新蝉作意吟。数声残雨后，一树碧烟深。物候他乡得，羁愁薄暮侵。柴门高柳下，几日许披襟。
闻蝉
作者：宋荦
朝代：清
体裁：五言律诗

雨过招提静，新蝉几处吟。乍从空院落，翻入乱云深。萧瑟惊秋气，孤高托远林。谁怜羁旅客，愁思正难禁。
阮郎归·闻画眉声，和徐方虎用山谷韵
作者：宋荦
朝代：清

雕笼小鸟两眉弯。谁为描远山。好音缥缈落檐前。空堂成碧山。低格磔，碎闲关。新声李义山。听鹂携酒送春闲。何时少室山。
阳逻大士阁
作者：宋荦
朝代：清
体裁：七言律诗

阳逻江边赤石矶，峥嵘高阁带斜晖。千帆风雨当窗过，万顷烟波傍槛围。白鸟衔鱼栖佛座，红桃映水出禅扉。宋元战伐传来久，吊古悲歌几振衣。
陈其年同雪公早春雪后饮徐恭士斋中以新诗见示依韵奉和兼订元夕之游
作者：宋荦
朝代：清
体裁：七言律诗

怜君高卧旅怀增，滑滑轻轺霁后乘。小院寒梅寻故友，一樽残雪共诗僧。相思竟阻山阴棹，后会应看兔苑灯。七字新篇遥属和，传柑清兴已飞腾。
除夕次刘山蔚韵
作者：宋荦
朝代：清
体裁：七言律诗

朅来俗韵喜全抛，鹤伴人閒似在郊。吐缬分明花映烛，浮蛆潋滟酒盈匏。春回霜鬓惭持节，梦绕云峰拟结巢。远札殷勤传泃水，始知冰雪有深交。
除夜怀王阮亭少詹黄湄黄门奉使岭南用青藜依园宴集韵
作者：宋荦
朝代：清
体裁：七言律诗

空阶雪气逼帘清，又听他乡爆竹声。斗箸冰鱼当烛晃，浮蛆浭酒入唇轻。兴馀湖海惭初服，醉逐儿童闹晚晴。惆怅故人趋岭表，梅花香里是王程。
雁
作者：宋荦
朝代：清
体裁：五言律诗

万里凭双翼，三秋乍一声。影随霜月落，阵带野云横。绝塞眠孤戍，深闺倚绣楹。凄清偏入耳，何限暮愁生。
雨
作者：宋荦
朝代：清
体裁：古风

去冬十日雪，今春十日雨。端居丰暇豫，冲襟快容与。沾洒遍江界，凄清逼廨宇。悬麻急阵催，惊湍空阶聚。云浓俨泼墨，雷殷过挝鼓。秧针战远塍，浪花翻别浦。岩崖迟芳眺，花药探深坞。翠怜棕扇欹，红讶樱唇妩。照水耸海鹤，望晴叫鹦鹉。巡檐腰髀便，闭阁樽罍举。画展江南春，思入古竹圃。烧笋愿莫酬，束带情何苦。且好读汉书，因之教儿炬。
雨
作者：宋荦
朝代：清
体裁：古风

太湖澒洞胥江平，风吹梅雨惊如绳。衣裳沾湿户生菌，步檐倚杖气郁蒸。匡床簟纹琉璃滑，永昼偃卧聊曲肱。池水潋滟上阶砌，辘轳旋汲旋复增。朱鱼戢戢罗扇底，投以饼饵波閒腾。斯时插莳正旁午，秧马蹀躞来相仍。劝农且驾撅头舫，斗酒慰劳循畦塍。黏天云水决皆入，村歌呕哑得未曾。西陂鱼麦亦大好，侧身北望归怀兴。
雨中书事寄汉荀用东坡除夜赠段屯田韵
作者：宋荦
朝代：清
体裁：古风

近郊千顷麦，扬花迨将半。老农顾之喜，庶免去年叹。说饼行有日，摘穗堪把玩。何期连旬雨，湿云不肯散。村居似乘船，朝夕鸥鸟伴。移床避屋漏，自暮遂达旦。残书未及整，瓶花落满案。出门望四野，芃芃尽凌乱。欲向丛祠祷，试取清泉盥。呼童疏积水，操锸戒勿缓。冲泥钓叟来，柳枝将鱼贯。念我逼耄期，颇自振慵懦。蔬圃独荷锄，竹炉每炽炭。此日怀郁郁，搔头坐空馆。可怜婪尾花，含愁待晴暖。五字走笔成，聊博诗翁粲。
雨中元墓探梅二首·其一
作者：宋荦
朝代：清
体裁：七言律诗

探梅冒雨兴还生，石径铿然杖有声。云影花光乍吞吐，松涛岩溜互喧争。韵宜禅榻閒中领，幽爱园扉破处行。望去茫茫香雪海，吾家山畔好题名。
雨中元墓探梅二首·其二
作者：宋荦
朝代：清
体裁：七言绝句

好游吴下从来说，元墓看梅半月忙。头白老翁公事了，也教阑入散花场。
雨中同友人过松涛庵小饮
作者：宋荦
朝代：清
体裁：五言律诗

共有寻幽兴，招提冒雨过。云飞深院静，松响暮山多。古殿闻清磬，芳樽对碧萝。莫愁归路滑，吾欲卧岩阿。
雨中同心壁上人集烟江叠嶂堂
作者：宋荦
朝代：清
体裁：五言律诗

雨过江干寺，尊开树下窗。花香齐己共，诗格阮亭降。斜照山全出，沿波鸟自双。清光费摹写，回首暮钟撞。
雨中游虞山
作者：宋荦
朝代：清

半岭穿城起，千岩带雨探。楼台连竹树，市井隔烟岚。岸帻行丹嶂，支筇俯碧潭。雷摧峰顶塔，犬吠涧边庵。突兀亭惟一，纡回径有三。疏篱新笋出，虚牖妙香含。野卉飘莺粟，幽禽响石楠。幡幢依古佛，苔藓绣荒龛。胜地从僧到，嘉游许客耽。愿随虞仲隐，尘世不须谈。
雨中漫堂联句
作者：宋荦
朝代：清
体裁：古风

薄宦念索居，苦旱忧正切。客惊二妙来，霖降三伏节。雷殷荡郁烝，飙散动骚屑。松舞日色沈，础润土脉泄。黑入太阴垂，光闪银海澈。卫公一何莽，钱唐信作孽。澎湃河势倾，照耀电影掣。赋草愁漫摛，亭名喜任窃。别院飞潺湲，急响传驷铁。阁铃乱匉訇，庭麦漂潎洌。燕翻失呢喃，鹤耸羡孤洁。谁移匡山瀑，悬向官舍棁。生憎溢阶除，将母烦榜枻。石洗苔露钱，涨发洲隐玦。滦鲫伫大上，潞沙畏突决。床迁丰溜随，步举洪涛截。披襟弥清凉，卷幔谢炎热。幸停吴牛喘，宜取汉书阅。蜗庐纷纵横，蛙鼓独怡悦。荷叶倒半池，榴英坠千结。檐柯俯而恭，槛草偃莫茁。俗韵清淙淙，幽兴争潏潏。气清香篆摇，波晃觥心凸。娟净明葛衣，萧爽透簟篾。坐起嗟滂沱，转盼届㵳泬。丰凶变俄倾，天地用奇谲。泛滥成巨浸，畚锸开水埒。只合把钓缗，还须蹑轻橇。垣颓户难扃，薪湿烟不爇。泥融拔蜀黍，风微鸣蜻蛚。蝶綵黏帘旌，蚁阵遁槐穴。酒瓢忆空山，破窗记老铁。感宋玉秋怀，夺阮瑀吟诀。茫茫隔林峦，活活泥车辙。咫尺同濠梁，旷望渺勃碣。陂塘下閒鸥，睥睨挂残蜺。云威互凌竞，星芒作明灭。戌漏听已罢，筵烛跋亦迭。既醉霁景临，申旦高唱阕。城南追胜游，绝尘共奔轶。
雨中用至韵
作者：宋荦
朝代：清
体裁：五言律诗

近得西陂信，荒寒比旧加。空亭浮积水，茅屋映疏麻。乡国愁何剧，江城晚不哗。射堂閒对酒，冒雨摘新瓜。
雨中由磴道上洪光寺
作者：宋荦
朝代：清

我游得一奇，维此招提径。纡回十八盘，老柏夹危磴。霏霏小雨来，萧晨作轻暝。树色杂烟岚，到眼殊幽胜。衣袂沾古香，伫立发清兴。林隙望山门，天风送孤磬。辟地自中使，规模仿朝鲜。毗卢绕千佛，法像穷诸天。幡幢尽奇丽，照耀苍崖巅。胡为名胜区，僧徒散如烟。影常吊山鬼，松鼠窜几筵。荒寒不可留，亭午风凄然。却顾阶除上，游踪破苔钱。
雨中由磴道上洪光寺·其二
作者：宋荦
朝代：清

辟地自中使，规模仿朝鲜。毗卢绕千佛，法像穷诸天。幡幢尽奇丽，照耀苍崖巅。胡为名胜区，僧徒散如烟。影常吊山鬼，松鼠窜几筵。荒寒不可留，亭午风凄然。却顾阶除上，游踪破苔钱。
雨中由磴道上洪光寺二首·其一
作者：宋荦
朝代：清
体裁：古风

我游得一奇，维此招提径。纡回十八盘，老柏夹危磴。霏霏小雨来，萧晨作轻暝。树色杂烟岚，到眼殊幽胜。衣袂沾古香，伫立发清兴。林隙望山门，天风送孤磬。
雨中由磴道上洪光寺二首·其二
作者：宋荦
朝代：清
体裁：古风

辟地自中使，规模仿朝鲜。毗卢绕千佛，法像穷诸天。幡幢尽奇丽，照耀苍崖巅。胡为名胜区，僧徒散如烟。影堂吊山鬼，松鼠窜几筵。荒寒不可留，亭午风凄然。却顾阶除上，游踪破苔钱。
雨中示朱朴士时朴士将游齐州
作者：宋荦
朝代：清
体裁：七言律诗

旗静门閒戟自交，雨中饥鹤上堂坳。花枝槛列春秋桂，菜把园供大小巢。双屐轻抛苔欲涴，三杯软饱句从敲。畅游拟共修之去，免使山灵远献嘲。
雨中舟次仙女庙示青门
作者：宋荦
朝代：清
体裁：五言律诗

芒稻河边路，寒云竟日留。荒祠问仙女，疏雨滞行舟。村隐敧斜竹，童驱子母牛。篷窗对诗老，顿觉破离忧。
雨中西湄宴集
作者：宋荦
朝代：清
体裁：七言律诗

冲泥骑马到林丘，坐向空堂俯碧流。烽燧满天飞羽檄，菰芦此地隐渔舟。开樽饶有清狂兴，散发真成汗漫游。箫鼓桥东喧作社，太平风景尚能留。
雨后
作者：宋荦
朝代：清
体裁：古风

雨后月倍明，清光散秋圃。鱼跃幽涧水，鸟坠空亭树。我来忽感此，披衣惊四顾。含悽谁复言，悠然成冥悟。
雨后由沧浪亭过南禅寺慨然有作
作者：宋荦
朝代：清
体裁：古风

鸠鸣宿雨收，日出轻烟泮。寓公不暇懒，踏屐沧浪畔。沿波沙鸟明，侵桥菜花乱。远岫列空亭，浓翠扑人面。境幽环瞩佳，彷佛茱萸沜。偶谢缨佩羁，顿使腰脚便。访古过南禅，径曲苔纹遍。老屋但钟鱼，危楼尚霄汉。钵插零落桃，龛舞呢喃燕。往者香山翁，招携此游宴。风流不可及，玉局旧曾叹。忽忽数百年，不异卯酉换。藏书委蔓草，胜事逐激电。惟馀千个竹，清阴满别院。繄余景前修，坐迨昏鸦返。生平卤莽性，拟就初地缮。栴檀热恼除，饘粥残僧伴。还同老居士，刻碑记发愿。
雨后过翠微寺
作者：宋荦
朝代：清
体裁：五言律诗

一径穿林樾，看山向翠微。松门过宿雨，塔院得清晖。绝壁苍藤挂，閒阶碧筱围。老僧办粗粝，知我憺忘归。
雨罢
作者：宋荦
朝代：清
体裁：五言律诗

雨罢翛然候，斜阳药院中。竛竮笋迸砌，森挺桂抽丛。诗话儿孙在，山居襟抱同。最怜花事过，留得杜鹃红。
雨馀
作者：宋荦
朝代：清
体裁：古风

雨馀片月上，光彩晶然开。青松荫幽径，白露沾荒台。揽衣恣閒步，忽见飞鸿来。浩歌感流景，郁思难为裁。
雪中登滕王阁次多玉岩孝廉韵
作者：宋荦
朝代：清
体裁：古风

章江西望山为界，风急奔涛响砰湃。雪中登阁信一奇，水阔云深迷九派。昔年仅过石亭寺，未访滕王恒介介。朅来持节继阎公，天畔褰衣意良快。琅琊吟魂俨可招，俗韵凭栏扫纤芥。歌舞已散野鹜留，画栋朱帘几成败。徙倚看雪雪愈狂，那许羁人坚酒戒。临风怊怅觅遗篇，断碣消沈失倒薤。薄暮蒲帆驶如马，南浦苍茫去疑隘。逢逢鼍鼓何处鸣，震起鱼龙惊百怪。新诗题壁得未曾，读罢真成爪爬疥。繄余微尚契云山，拟驾篮舆谢机械。匡庐面目霁后看，次第閒吟偿夙债。
雪同山蔚赋
作者：宋荦
朝代：清
体裁：古风

晓起忽讶树添萼，怪道中宵锦衾薄。从来南雪不到地，如掌漫空却大作。支派章江归混茫，面目庐山失寥廓。戟门画角吹剧涩，竹屋纸窗光乍烁。空阶跂足对洒洒，破帽蒙头殊落落。捎栏萧摵爬沙蟹，埋踪寂寞藏丘貉。幽人闭户或晏眠，稚子忍冻时竞攫。轮囷压折嗟古松，啁啾道饥怜寒雀。故人平台旧赋客，远路看山踏芒屩。冰衙那阻鼓枻兴，地炉聊共倾杯乐。坡老櫜鞬与周旋，醉翁号令严洗瀹。击钵快意倾泉源，耸肩旁搜穷冥漠。三径灭没手欲龟，一舞纵横蔗当槊。来麰虽庆吟太苦，门外吏人闻而噱。
雪夜饮酒二首·其一
作者：宋荦
朝代：清
体裁：古风

我官一何热，我心一何冷。卓哉前辈言，其味佳且永。自我来江国，颇厌烦嚣境。衙斋类僧居，冷味快独领。三载冰雪窟，今岁雪更猛。入春遍沾洒，西山玉作屏。梅花冻不开，何处觅红杏。寂寥烧灯前，文案恰稍省。翻书骆驼坐，炉篆兼灯影。相伴鹤与鹇，羽毛殊修整。诙嘲诵欧诗，风骚羡驰骋。
雪夜饮酒二首·其二
作者：宋荦
朝代：清
体裁：古风

我素不饮酒，饮祇一蕉叶。严冬因臂痛，遂与樽罍接。一杯沾枯肠，芒角不可摄。两杯磊隗消，起舞亦何捷。三杯变朱颜，春色入双颊。譬彼枵腹子，文史聊涉猎。不辍日勉旃，声名顿超躐。深夜更倾倒，霜笛小童擪。大雪漫天来，屋隙飘蝴蝶。吟情邈空山，不复知沿牒。呼儿写硬句，冻砚急磨歙。
雪桥吊郢子道人
作者：宋荦
朝代：清
体裁：七言律诗

雪桥风物剧清幽，四纪重来吊贯休。䓿萏香消谁泛艇，樱桃园废自鸣鸠。閒寻旧迹林间少，追写遗诗壁上留。垂白不堪斜照里，一声邻笛送悠悠。
露筋祠次王阮亭仪部韵
作者：宋荦
朝代：清
体裁：五言律诗

细草平湖岸，斜阳烈女祠。扁舟人共系，怀古泪空垂。小院留残碣，回廊闪画旗。坐闻修竹响，萧瑟佩声疑。
青玉案·余以枫香名词，漫赋
作者：宋荦
朝代：清

枫香桥是黄州路。曾岸帻、扶筇去。一望霜天风景暮。空山流水，白云红树。动我悲秋赋。于今屡梦高歌处。聊取嘉名锡痴语。兰畹金荃休见妒。花间低按，尊前轻度。总愧江枫句。
韦庵閒兴示百药兼寄子湘
作者：宋荦
朝代：清
体裁：七言律诗

听罢旗门鼓二挝，深沈庭院静无哗。靴纹碧沼飞新燕，亚字朱栏护好花。老兴自怜追白傅，惊才近喜得刘叉。韦庵联句须髯急，怅望蓉湖日又斜。
题倪高士幽涧寒松小幅次画上原韵
作者：宋荦
朝代：清
体裁：古风

松色与涧幽，依俙寒溪路。珍图传江南，三日留闭户。云烟拂几席，流览慰迟暮。寥寥此笔墨，深合荆关度。俗韵吾庶免，永言高士晤。
题友人寒林曳杖图
作者：宋荦
朝代：清
体裁：古风

孤岫耸天外，寒林参路旁。秋风写平远，老笔追河阳。悬我漫堂壁，当暑生风霜。踽踽曳杖叟，定向华子冈。
题史蕉饮黄门春泉洗药图
作者：宋荦
朝代：清
体裁：古风

春风长药苗，乍喜新雨足。青黄界小圃，参苓杂杞菊。诗人每善病，药里香可掬。经卷伴绳床，炉烟霏疏竹。因病辄得閒，清诗盈卷轴。萧晨入春山，长镵掘黄独。灵根出紫泥，和露半囊束。归来呼奚童，涧泉一为沐。髣髴天台还，回首迷岩谷。高踪寄霞表，相看鬓长绿。
题吴孟举黄叶村庄图二首·其一
作者：宋荦
朝代：清
体裁：七言绝句

黄叶村庄结梦思，披图略彴带疏篱。涧壑幽幽镇相对，合教唱出菜花诗。
题吴孟举黄叶村庄图二首·其二
作者：宋荦
朝代：清
体裁：七言绝句

溪堂高话者谁子，风味裴王差不殊。我亦西陂有别业，几时放鸭入菰芦。
题吴荆山吹剑集兼寄韩慕庐王阮亭两尚书
作者：宋荦
朝代：清
体裁：古风

昔人论弹琴，但视第一指。一指苟不合，终身无合理。吴子三吴彦，文坛树高轨。风行遍海内，制义振骫骳。儿孙幸得师，余接金玉美。几载不窥园，坐伏乌皮几。前年红药翻，高宴官斋里。群贤发新咏，强韵分之子。出口如景宗，直抉骚人髓。尔后衮衮来，杜韩无坚垒。一卷冰雪文，把诵每移晷。吹剑何言谦，雅音实在是。元晏得青门，余言遂可已。秋风奋健翮，天池看一徙。携琴向长安，尚书扣知己。愿子慎所操，勿悦筝琶耳。
题吴阐思画四首·其一
作者：宋荦
朝代：清
体裁：五言绝句

空山喧瀑布，老树隐柴门。一径青苔色，幽人不出村。
题吴阐思画四首·其三
作者：宋荦
朝代：清
体裁：五言绝句

山人写夏山，尺幅烟岚起。远追鹤山樵，近并石谷子。
题吴阐思画四首·其二
作者：宋荦
朝代：清
体裁：五言绝句

溪水自淙潺，溪堂永日閒。庄骚读未了，林际暮鸦还。
题吴阐思画四首·其四
作者：宋荦
朝代：清
体裁：五言绝句

波影遥空接，云光叠嶂含。冈头有茅屋，知是米家庵。
题周鼐高秋玩月图
作者：宋荦
朝代：清
体裁：古风

高台何突兀，环以青梧桐。遥天涌圆月，烟景开朦胧。片云扫无迹，庶免滓太空。谁其快登眺，提携两诗翁。琴樽亦不设，倚槛惟孤童。顾此三尺练，飒飒生秋风。古来貌夜山，妙手推克恭。卓哉秣陵叟，走笔追前踪。衙斋挂晴昼，清辉照帘栊。掉头抛俗韵，置身丘壑中。幽人不我弃，霞外偕支筇。
题唐解元墨杏花二首·其一
作者：宋荦
朝代：清
体裁：七言绝句

度雨笼烟带浅嚬，芳园晓日貌来真。始知落墨徐熙格，别具嫣然一段春。
题唐解元墨杏花二首·其二
作者：宋荦
朝代：清
体裁：七言绝句

□见缁尘改艳妆，胭脂何必点窥墙。依稀谷雨长洲苑，疋袖风流斗女郎。
题商惟吉江山积雪小幅用松陵集寒夜联句韵
作者：宋荦
朝代：清
体裁：古风

披图忽江天，城闉当山缺。矶危势巃嵷，波冷色澄澈。彷佛九派游，凄其三冬节。风物暮景殊，触迕冲襟切。营丘貌寒林，摩诘工积雪。共尔天机精，邈然人踪灭。破窗虚白添，素练叆叇结。踽踽僧作蚁，莽莽洲如玦。愁深对宜醒，迹妙心自折。御床曾捉刀，画苑位高设。
题女郎画梅
作者：宋荦
朝代：清
体裁：七言绝句

竹外香飘艳雪姿，多情翠羽哢疏枝。扫眉才子无双笔，貌得罗浮梦醒时。
题宋徽宗竹禽图
作者：宋荦
朝代：清
体裁：七言绝句

春风艮岳罢朝时，蕞尔微禽费睿思。肠断燕山亭子畔，杏花新燕又题词。
题尤悔庵万峰探梅图二首·其一
作者：宋荦
朝代：清
体裁：七言绝句

昂藏海鹤斗精神，长啸空山作好春。真才子与老名士，又署新衔梅道人。
题尤悔庵万峰探梅图二首·其二
作者：宋荦
朝代：清
体裁：七言绝句

八十老翁一壶酒，梅花万树兴飞扬。香山句子取相赠，从此无多二十场。
题徐学人云溪草堂图
作者：宋荦
朝代：清
体裁：五言律诗

之子江东秀，风流小杜齐。人传秋柳句，家住白云溪。虾菜供调膳，烟波入杖藜。几时共明月，披豁草堂西。
题微峰侄沧浪挍书图二首·其一
作者：宋荦
朝代：清
体裁：七言绝句

御书藉尔挍雠精，野水孤亭一卷横。霜缣貌出翛然态，也似王维写伏生。
题微峰侄沧浪挍书图二首·其二
作者：宋荦
朝代：清
体裁：七言绝句

进书辇下便图归，共我西陂访旧矶。清诗携得牛腰卷，不许缁尘化素衣。
题心壁师万里一归人卷
作者：宋荦
朝代：清
体裁：古风

父母恩难报经云，右肩负父左负母。是知方袍秃顶身，未便二人等敝帚。迩来灵岩继老人，禅室定省意独厚。心师继公之犹子，家本滇池住庐阜。经营开先自打柴，梦寐庭闱每頫首。今秋瓢笠去飘然，万里归人为亲寿。缁侣赠诗山人图，兹事流传堪不朽。寄来卷轴到吴江，展阅数过卯及酉。堂上有佛师径寻，卷尾无句余良忸。南陔白华亡其辞，欲赋踟蹰难下手。点苍洱海渺南天，想见扶筇此中走。
题愚谷画四首·其一
作者：宋荦
朝代：清
体裁：七言绝句

旧时名画说丹台，丘壑何妨又别开。地下王蒙应一笑，后生咄咄逼人来。
题愚谷画四首·其三
作者：宋荦
朝代：清
体裁：五言绝句

藤缠老树欹，云敛孤峰峙。羡杀结茅僧，泉声镇盈耳。
题愚谷画四首·其二
作者：宋荦
朝代：清
体裁：五言绝句

烟艇戛溪来，竹阁缘云上。佳句忆苏州，天秋百泉响。
题愚谷画四首·其四
作者：宋荦
朝代：清
体裁：七言绝句

黄王遗法此偏优，不与金陵八子俦。彷佛辋川诗意在，鹤巢松树荜门幽。
题朱悔人庐山观三叠泉图
作者：宋荦
朝代：清
体裁：七言绝句

仰睇飞泉寄兴孤，石梁天半老僧俱。若教添入沧浪叟，便是当年三笑图。
题朱竹垞小长芦图卷遥和阮亭三首·其一
作者：宋荦
朝代：清
体裁：五言绝句

谁写水村图，芦汀秋色冷。诗翁脱帽来，怀抱江湖永。
题朱竹垞小长芦图卷遥和阮亭三首·其三
作者：宋荦
朝代：清
体裁：七言绝句

斜阳袅袅钓丝风，蟹舍鱼庄野岸通。此际披图心一洗，解人却忆米南宫。
题朱竹垞小长芦图卷遥和阮亭三首·其二
作者：宋荦
朝代：清
体裁：六言诗

爱此雨蓑烟笠，相将更有佳儿。我亦何时携幼，拿船直入西陂。
题李工部竹村小照四首·其一
作者：宋荦
朝代：清
体裁：七言绝句

窈窕溪山到眼清，萧疏无复世閒情。阿谁踞石披襟坐，尽日松声与涧声。
题李工部竹村小照四首·其三
作者：宋荦
朝代：清
体裁：七言绝句

筼筜万个荫清沦，冷艳秋花几簇新。解道忘机同海岸，飞来鸂鶒也依人。
题李工部竹村小照四首·其二
作者：宋荦
朝代：清
体裁：七言绝句

不事瞿昙不学仙，临流把卷意翛然。溪云过树溪鸟寂，坐读南华秋水篇。
题李工部竹村小照四首·其四
作者：宋荦
朝代：清
体裁：七言绝句

屏除驺从爱菰芦，风度何人貌得殊。旦晚头衔知又换，合将泉石让狂夫。
题李苍存雪江垂钓图
作者：宋荦
朝代：清
体裁：七言绝句

叠叠寒云四望同，雪花如掌舞回风。一天诗色分明在，付与荒江把钓翁。
题李营邱古柏图邀悔人山公同赋
作者：宋荦
朝代：清
体裁：古风

屏开飒飒飘霜风，谁移老柏高堂中。几枝掩映接邃合，千寻挺拔当晴空。韵流户牖香满席，衣袂沾翠清阴重。画手似此刮造化，令人一见心神融。龙腰纽结绣苍藓，鹤盖葱茜凌长松。其下丛棘纷点缀，坡陀迤逦泉淙淙。营邱剧迹压范郭，零缣宝与琬琰同。孔明庙中少陵赋，太室山下武帝封。一旦放笔巧摹取，离奇臬兀惊儿童。近代文沈颇能事，七星古桧貌洞宫。祇向元人得气韵，那许哲匠争巃嵷。岁晏张图镇面壁，俨探林壑支吟筇。诗句排奡与画敌，急请二客来交锋。
题杨补之四梅图卷四首 其一 未开
作者：宋荦
朝代：清
体裁：古风

梅花格最高，貌取固难肖。况当未开时，蓓蕾藏䆗窱。南宋草元裔，实与梅同调。妙笔写横斜，意兴迥孤峭。遥父伤刻画，元章涉狂躁。何如此尺幅，遗世独窈窕。流观俨林下，拂衣起清啸。
题杨补之四梅图卷四首 其三 盛开
作者：宋荦
朝代：清
体裁：古风

好花当盛开，摹写剧酣畅。繁葩映晴昊，新妆逞越样。层叠冰绡图，宫闱有高唱。似此化工笔，潇洒出其上。所欠但香耳，老农赞匪妄。邓尉我屡游，对画神逾王。茫茫香雪海，待著屐几緉。
题杨补之四梅图卷四首 其二 欲开
作者：宋荦
朝代：清
体裁：古风

看花趁欲开，写生亦其时。独将尘外笔，夺取尘外姿。东风正料峭，黄昏篱落吹。薄寒喜将吐，上春来未迟。孤山有遗老，配女亦良宜。何事起巡檐，索笑向疏枝。
题杨补之四梅图卷四首 其四 将残
作者：宋荦
朝代：清
体裁：古风

画手有三昧，盛衰奚不可。还从溪桥边，貌此飘残朵。高低几片飞，一带寒烟锁。恍如绝代人，百尺楼头堕。零香挹微茫，遗恨属婀娜。题词重眷恋，胸与画史左。和歌得丹邱，胜事共传播。清閟富收藏，较余未为夥。
题柳愚谷画寄北兰澹公
作者：宋荦
朝代：清
体裁：七言绝句

愚谷秋容写北兰，茅亭疏树讶高寒。衙斋不合长留此，送与山僧壁上看。
题梅雪坪画即送归宣城
作者：宋荦
朝代：清
体裁：五言律诗

诗是都官裔，画追清閟踪。霜风吹旅馆，幽涧写寒松。流览移情剧，烟岚到眼重。敬亭归去好，粉本得支筇。
题汪东山修撰秋帆图·其一
作者：宋荦
朝代：清
体裁：七言绝句

暂脱朝衫觅楫师，吴江枫落卸帆时。浣裙调膳融融乐，好补南陔逸去诗。
题汪东山修撰秋帆图·其二
作者：宋荦
朝代：清
体裁：七言绝句

一峰画本对松关，不少烟岚几席閒。风流欲并盱眙尉，时捉吟筇入破山。
题沈客子林屋山居图
作者：宋荦
朝代：清
体裁：七言绝句

林屋知名第九天，洞庭南望隔秋烟。羡君独占仙灵窟，采采琅花酌紫泉。
题沈石田所作米不米黄不黄小画
作者：宋荦
朝代：清
体裁：古风

米不米，黄不黄，淋漓水墨馀清苍。观此石田题画句，便知其画神妙不可当。昔为王子石谷所宝惜，后为归叟希之所秘藏。今也等閒落吾手，不啻稚子得珍果，连啖不辍出入怀袖神飞扬。朅来挂之高斋之素壁，横峰侧岭断云疏树，一一生动发奇光。渔舟俨瓢小，万顷凌渺茫。举似宋代晋卿烟江叠嶂卷，各自光燄万丈，不减李白杜甫之文章。精神所注足不朽，即此偶然片纸，岂比寻常粉墨，云烟过眼旋消亡。呜呼，画之妙也如此，安得惊人句，题向画之旁。坐卧其下者，三日推敲不定空徬徨。今日雪中太醉，忽然振笔直写所欲吐，滔滔如决江河之堤防。世间万事非强致，投笔一笑且嗅瓶内冻梅香。
题沈石田画册次韵十二首·其一
作者：宋荦
朝代：清
体裁：七言绝句

一曲溪山兴不疏，幽人自惜爱吾庐。韩公曾取庄骚配，把读应知是此书。
题沈石田画册次韵十二首·其七
作者：宋荦
朝代：清
体裁：七言绝句

水蹙靴纹潋滟清，长林巨壑送猿声。依然敷浅原中见，触迕篷窗夜咏情。
题沈石田画册次韵十二首·其三
作者：宋荦
朝代：清
体裁：七言绝句

草堂幽绝似成都，几席何妨即五湖。镇日诗翁相对坐，桐阴满地角巾乌。
题沈石田画册次韵十二首·其九
作者：宋荦
朝代：清
体裁：七言绝句

羡尔高人作意游，松间磐石任淹留。清琴横膝浑忘弄，坐看飞泉百道流。
题沈石田画册次韵十二首·其二
作者：宋荦
朝代：清
体裁：七言绝句

参差竹树短墙遮，有客来寻溪友家。恰似放翁居蜀日，频拖藤杖访梅花。
题沈石田画册次韵十二首·其五
作者：宋荦
朝代：清
体裁：六言诗

两岸苍烟暮霭，一江细雨斜风。波上轻鸥迥白，林间古寺微红。
题沈石田画册次韵十二首·其八
作者：宋荦
朝代：清
体裁：五言绝句

丛篁临水碧，老桕点霜新。破帽携琴叟，前村访酒民。
题沈石田画册次韵十二首·其六
作者：宋荦
朝代：清
体裁：七言绝句

风柳捎船水作鳞，网来白小色如银。何须高卧幽窗下，始号羲皇以上人。
题沈石田画册次韵十二首·其十
作者：宋荦
朝代：清
体裁：七言绝句

湖山入手是樵渔，艇子遥寻水竹居。断岸空林堪小泊，树根还读道元书。
题沈石田画册次韵十二首·其十一
作者：宋荦
朝代：清
体裁：七言绝句

江村篱落接平沙，野菊斑斑欲放花。更爱一天好秋色，烂红枫叶作朝霞。
题沈石田画册次韵十二首·其十二
作者：宋荦
朝代：清
体裁：七言绝句

野岸梅花雪满条，空江风色晚萧萧。渔翁诗思清寒甚，谁寄烧春一瘿瓢。
题沈石田画册次韵十二首·其四
作者：宋荦
朝代：清
体裁：五言绝句

杖策回溪上，云山许独知。斜川有高咏，想见义熙时。
题澹雪道人小照次子湘韵
作者：宋荦
朝代：清
体裁：古风

扁舟一道人，超然古尊宿。斜阳泊断岸，灵籁响乔木。何人貌得之，胸映澄江渌。白鹤招不来，閒云伴幽独。
题王令贻垂竿小照二截句·其一
作者：宋荦
朝代：清
体裁：七言绝句

几株疏柳蘸清漪，秋日柴门把钓时。间放钓竿君会不，溪山满眼恰催诗。
题王令贻垂竿小照二截句·其二
作者：宋荦
朝代：清
体裁：七言绝句

老去烟波忆钓家，曾携笭箵上渔艖。披图大有西陂景，只少黏天白藕花。
题王勤中柳塘聚禽图
作者：宋荦
朝代：清
体裁：七言绝句

疏柳残荷弄细飔，野塘斜日聚禽时。等閒写出无人态，都是王维画里诗。
题王勤中画用儿至韵
作者：宋荦
朝代：清
体裁：古风

堂上三尺练，靴纹漾晴波。垂杨生新稊，因风扫圆荷。何来两黄鸟，相唤如和歌。彷佛放鸭亭，欲佩笭箵过。
题王叔明听雨楼图
作者：宋荦
朝代：清
体裁：古风

清溪送客罢，江天黯将夕。秋林碧烟生，寒雨稀疏滴。茅楼跂脚人，倾耳意何适。妙义悟风幡，耳雨两无迹。山樵貌作图，笔自尘外得。张倪发高唱，属和皆奇特。故人幸持示，一览心一涤。览竟步夜分，帘挂霜月白。
题王澹游岁寒三友卷
作者：宋荦
朝代：清
体裁：古风

文牒纷座右，埋头困神明。偶一对图史，顿令耳目清。朝来得宝轴，古锦装池精。黄华老人子，实维北地英。三友名颇袭，逸笔殊纵横。髯翁耸而立，龙鳞腹彭亨。修篁带苍烟，数枝森相迎。更貌江南花，苞绽幽香萦。潇洒拔俗怀，谁能及此伧。倪迂讶高脱，王蒙说手生。上智得神解，妙语非讥评。摩挲废眠食，嗒然坐前楹。收卷忽一笑，学道须忘情。
题画
作者：宋荦
朝代：清
体裁：七言绝句

枫林瑟瑟水泠泠，望里千寻石壁青。谁写子瞻当日句，虔州城外古螺亭。
题画为王阮亭作二首·其一
作者：宋荦
朝代：清
体裁：五言绝句

稻穫荻花残，空江横舴艋。蟹舍寂无人，柴门夕阳冷。
题画为王阮亭作二首·其二
作者：宋荦
朝代：清
体裁：五言绝句

轩开幽涧滨，亭峙荒冈上。来往茹芝翁，枫林曳鸠杖。
题画二首 其一 董北苑半幅溪山行旅
作者：宋荦
朝代：清
体裁：古风

诗中圣人杜少陵，画中圣人董北苑。上承荆关得浑厚，下启倪黄入萧散。惯写雨后江南山，海岳房山支派衍。山口待渡屡挂梦，龙宿郊民旧过眼。半幅溪山行旅图，曾向春明一再展。流传有绪宝华亭，题字如蚕意款款。往来怀抱二十年，今日重披兴非浅。连天铁壁开崚嶒，穿石枫林列偃蹇。山麓茅店走笔成，人物草草生趣满。峦容树色涨檐楹，神韵儿曹颇能辨。譬之大令十三行，无须完璧始称善。悠然静对小沧浪，神明升辅虚妄遣。画理诗理好同参，俯仰临风快何限。
题画二首 其二 黄大痴陡壑密林
作者：宋荦
朝代：清
体裁：古风

一峰画画师虞山，有元四家推第一。人间摹写莽烟海，谁见超超尘外笔。浮岚暖翠蝴蝶飞，雨意虽存非佳绝。惟兹陡壑与密林，简远萧疏脱轨辙。片纸展处发幽光，想见冲襟满冰雪。大痴非痴句曲云，精进直入巨然室。文敏敬跋奉常藏，痴亦自爱此生活。更有长卷富春山，相配岿然两神物。清鉴迩日归达夫，流览容余共披豁。个中真趣解人难，一笑柳塘来皓月。
题石田翁虎丘图次原韵
作者：宋荦
朝代：清
体裁：七言律诗

棹弭禅关路旧知，可中亭畔步威迟。谁怜奉使三春住，祇办看花一首诗。塔影山光心独系，茶香歌韵老偏宜。披图愈切诛茅愿，惆怅炉烟袅细丝。
题石谷画
作者：宋荦
朝代：清
体裁：七言绝句

浮岚暖翠元剧迹，天池石壁亦一奇。乌目山人今子久，两图高韵此兼之。
题祝京兆发书二首·其一
作者：宋荦
朝代：清
体裁：七言绝句

迸出骊珠濡墨时，纵横真欲逼游丝。香鬟䰀鬌盘鸦色，剪付枝山也不辞。
题祝京兆发书二首·其二
作者：宋荦
朝代：清
体裁：七言绝句

小蘸乌云向研池，中书君老未应奇。仁宗飞白看云字，三昧均将造化师。
题胡循蜚画石
作者：宋荦
朝代：清
体裁：七言绝句

素壁阴森翠几重，卷然削出玉芙蓉。知君不尽西湖兴，特写飞来第一峰。
题袁中江小照兼送入长安
作者：宋荦
朝代：清
体裁：古风

袁生江湖客，气吞江与湖。好诗更好剑，七尺昂藏躯。谁将片赫蹄，貌出鬑鬑须。长啸竹林下，捧剑随童奴。似此熊豹姿，宁终老菰芦。春风吹游屐，又欲入帝都。故人有延誉，马周当齐驱。莫漫斫地歌，但醉妖姬垆。
题远度画三绝句·其一
作者：宋荦
朝代：清
体裁：五言绝句

溪堂秋色佳，枫叶空阶乱。相对两诗翁，长歌竹里馆。
题远度画三绝句·其三
作者：宋荦
朝代：清
体裁：五言绝句

小阁面前山，紫翠当窗入。看云归未归，长使樵童立。
题远度画三绝句·其二
作者：宋荦
朝代：清
体裁：五言绝句

摊书两忘言，林閒适煮茗。门外独何人，沿溪曳烟艇。
题钱舜举三蔬图三首 其一 白菜
作者：宋荦
朝代：清
体裁：古风

几年燕京拥地炉，黄芽之羹荐中厨。朅来南州食单减，大巢无味薯蓣粗。披图新翠嫩可摘，为菹拟备三冬需。中夜酒罢相如渴，先生端祇期冰壶。
题钱舜举三蔬图三首 其三 萝卜
作者：宋荦
朝代：清
体裁：古风

诗人昔赋采葑菲，土酥虽贱味则良。齧根万事皆可就，英雄种菜知何妨。霅溪遗老写生手，纸上如拳净堪剖。深衷抑郁待尔舒，一饱怡然更奚取。
题钱舜举三蔬图三首 其二 笋
作者：宋荦
朝代：清
体裁：古风

古烟一抹春雨注，嶰谷蛰龙想腾翥。青苔迸地生竛竮，千尺琅玕锦绷护。金鸦觜斸平台东，风味殊佳怀旧圃。好趁江国烂朱樱，上座聊参玉版去。
题钱舜举画牡丹次阮亭祭酒韵二首·其一
作者：宋荦
朝代：清
体裁：七言绝句

一笑嫣然大小姑，魏姚姿态未应殊。春风吹起西京恨，头白溪翁写旧株。
题钱舜举画牡丹次阮亭祭酒韵二首·其二
作者：宋荦
朝代：清
体裁：七言绝句

纸上分明两折枝，雕栏浥露晚春时。殷勤欲向朝云寄，愧少西昆艳体诗。
题阮亭祭酒读书图·其一
作者：宋荦
朝代：清
体裁：七言绝句

红叶萧萧下短楹，幽人如鹄坐秋声。吟成五字茱萸沜，好并溪流彻底清。
题阮亭祭酒读书图·其二
作者：宋荦
朝代：清
体裁：七言绝句

秋林我有读书图，寂历空亭碧涧隅。今日题诗还一笑，两人风调不曾殊。
题陆包山梅鸠次原韵
作者：宋荦
朝代：清
体裁：五言绝句

好鸟坐春枝，刷羽未成哢。暗香袭袭来，正结罗浮梦。
题陈相国午亭山村图四绝句·其一
作者：宋荦
朝代：清
体裁：七言绝句

太行西望郁迢遥，泉石争传午壁饶。好把东山行乐处，调烟杀粉写生绡。
题陈相国午亭山村图四绝句·其三
作者：宋荦
朝代：清
体裁：七言绝句

水云容裔匝山家，尺幅才披野兴赊。待到武公年九十，再来携杖看桃花。
题陈相国午亭山村图四绝句·其二
作者：宋荦
朝代：清
体裁：七言绝句

古寺山城转处幽，园开林麓胜盘洲。行人指点晴岚外，此是仙人十二楼。
题陈相国午亭山村图四绝句·其四
作者：宋荦
朝代：清
体裁：七言绝句

身居十丈软红内，心在千重积翠间。我亦小山有丛桂，只凭归梦一跻攀。
题雪景画
作者：宋荦
朝代：清
体裁：七言绝句

层岩策杖立从容，积素凝寒千万峰。老树攲斜飞鸟绝，寺门深掩一声钟。
题韩慕庐阁学松溪洗研图
作者：宋荦
朝代：清
体裁：古风

苍虬挐烟上空碧，千年古藤络崩石。清泉泻珠跳的皪，谁欤松根坐秃帻。儒林丈人文章伯，小奚抱研弄潺湲。肩高于顶髻指天，蛮溪石卵紫玉坚。供以诸葛鼠须廷圭烟，何妨一挥百番玉版笺。广陵禹生真好手，此画此人两不朽。我亦乞作西陂鱼麦图，禹生禹生许我否。
题顾侠君啖荔集二绝句·其一
作者：宋荦
朝代：清
体裁：七言绝句

迢遥归棹自闽疆，六月登临兴太狂。添得新诗佳绝处，武夷山色荔支香。
题顾侠君啖荔集二绝句·其二
作者：宋荦
朝代：清
体裁：七言绝句

炎官赫赫苦相仍，柳下池边尚郁蒸。寻幽想像天游宿，胸次真同万壑冰。
题高谡园太常山水小幅
作者：宋荦
朝代：清
体裁：七言绝句

太常丰格俨神仙，翰墨场中老郑虔。流传片纸云烟在，感旧题诗一惘然。
风流子·夏日，徐方虎邀同胡孟纶太史、冯阳长大令、舍弟子昭，黑窑厂登眺，即席漫赋
作者：宋荦
朝代：清

帝城幽绝处，孤台起、突兀古墙边。叹车马此时，几人休歇，林丘我辈，随意盘桓。恰还有，彩毫堪共赋，清酒罄交欢。佳气郁葱，瞻来北阙，岚光重叠，送自西山。斜阳风吹落，冰轮皎又见，涌上天坛。各自迷离烟树，指点乡关。正西湖雨后，荷香十里，梁园月下，竹影千竿。何事莼鲈高兴，偏让张翰。
食鼋羹作
作者：宋荦
朝代：清
体裁：七言律诗

介虫之元势最豪，如轮穹脊来江涛。盘餐谁使穷水族，滋味直欲分太牢。犀箸交错亦何忍，鸾刀缕切随所遭。嗟尔子公竟染指，须知口腹难为操。
饮酒
作者：宋荦
朝代：清
体裁：古风

日暮山色紫，池水深且清。园花半欲落，宿鸟向人鸣。浩歌酌春酒，萧然适此生。明月如故友，相对坐南荣。
香严寺看菜花留赠绀池上人二首·其一
作者：宋荦
朝代：清
体裁：五言律诗

为赴山僧约，南村看菜花。黄云晴野布，绿树道场遮。入院惟闻磬，随缘且吃茶。西堂谁貌取，鹤骨耸烟霞。
香严寺看菜花留赠绀池上人二首·其二
作者：宋荦
朝代：清
体裁：五言律诗

开轩仍在野，读画却通禅。偃仰香如此，林丘静渺然。竹鸡喧暝色，江月破春烟。咏罢淹归骑，从师促和篇。
马上见新燕
作者：宋荦
朝代：清
体裁：七言绝句

山径逶迤绣碧苔，蓟门烟树望中开。春风策马桃花寺，乍见双双燕子来。
马当阻风歌
作者：宋荦
朝代：清
体裁：古风

初唐才子琅琊客，栖泊荒江几晨夕。马当相助一帆风，倏忽洪都走七百。到时高阁绮筵张，如椽之笔樽前掷。吴家小儿气阻消，千载风流照简册。我今入楚淹孤舟，清秋浩淼江天碧。石尤风起橹难开，雁影芦花共萧摵。名山咫尺凌飞涛，崒嵂千寻动魂魄。临流把酒酬山灵，愿借樵风慰于役。夜阑不寐倚篷窗，潋滟长空霜月白。
驾幸浙江仰荷优老殊恩命于吴门祇候敬赋一律
作者：宋荦
朝代：清
体裁：七言律诗

随刊绩奏幸南邦，翠盖华芝泛大江。吴越韶光开辇路，湖山秀色入船窗。湛恩汪濊康衢颂，睿藻缤纷艺苑降。白首重蒙优诏及，自怜遭际近无双。
驾幸金山允请赐御书西陂二字恭赋一首
作者：宋荦
朝代：清
体裁：古风

圣皇巡河拯昏垫，省方布德临江南。金山名胜帝所爱，翠华四度来幽探。时维仲春之九日，楼台岩壑晴光含。皇情悦豫洒宸翰，动静万古题精蓝。群臣跪睹目瞪久，龙鸾飞舞辉江潭。臣奏宋臣有故事，石湖赐字荣抽簪。臣乡西陂富烟水，鹭朋鸥友素所耽。乞赐宝墨压成大，不令独美千秋谈。至尊含笑辄命笔，骊珠宠贲添惊惭。观者如堵剧叹羡，佽飞竞进偕瞿昙。自顾垂老荷旷典，涓埃未报情何堪。拜归倚棹一頫首，虹光照烛凌烟岚。
高江村詹事以乍浦秋鸟见贻兼索题句赋此答之
作者：宋荦
朝代：清
体裁：古风

吴越食品风味饶，当筵往往罗珍错。岁宴斋厨有馈遗，园官菜把嫌澹泊。江村先生真好事，方物远贻资大嚼。乍浦秋鸟信一奇，㼜甒泥封惊创获。书言此鸟产海外，朔风吹向屠坟落。黏竿巧取送饮流，腹腴项脔皆可却。荐而后尝美无度，斗箸小儿来霍霍。欲證注疏失羽毛，但怜觜爪同锋锷。轮囷不数刺毛鹰，肥泽殊胜披绵雀。深杯屡倒慰老饕，灯下盘空剩糟粕。新诗昨始赋了哥，险句今还续铁脚。毋烦使者火急催，此际枯肠几回索。
高江村詹事以龙井茶见饷赋此答谢
作者：宋荦
朝代：清
体裁：古风

江南春半茶事动，老夫幽梦挂碧岩。虎丘旧种铲已尽，阳羡佳品心所忺。小岘春作梅花片，年来罗致余能兼。谷雨已过山坞晓，焙香几处吹茅檐。江村詹事抱茶癖，龙井手制驰邮签。银丝冰芽并珍重，白甀青箬劳封缄。山瓢急取酌惠水，折脚石鼎安风帘。松涛响罢注缥盏，清芬拂拂浮晴岚。笑他七碗真水厄，小啜已令俗韵砭。缅兹嘉木出胜地，辨才玉局曾遥探。性芳味永正可录，中郎何事相讥谗。包裹那许钻权倖，唐突未敢加姜盐。沧浪一杯浇子美，酬和七字促邵髯。从此漫堂开汤社，舌本不强容高谈。
高江村詹事舟过吴阊得纵观所藏书画临别以董文敏江山秋霁卷见赠作歌纪事录卷尾
作者：宋荦
朝代：清
体裁：古风

昭代鉴赏谁第一，棠村已殁推江村。五年当湖暂休沐，摩挲卷轴穷朝昏。昨岁寄我销夏录，云烟过眼实弟罤。今年奉召北赴阙，书画船泊胥江滨。相见不暇作絮语，珊瑚之网出异珍。金题玉躞得未有，倾囊倒箧纵横陈。卷舒宁辞胝我手，耸肩静对不欠伸。三日眠食为之废，有时大叫忘主宾。富春山图袁生帖，无上妙迹欣相亲。枫桥祖席兴不极，华亭画卷许更扪。烟江秋霁两奇绝，气韵生动真天人。秋霁长不满三尺，高丽表纸光如银。一重一掩师造化，一树一石绝点尘。从来诗理即画理，芙蓉朝日相鲜新。跋云古人不我见，大痴心折定九原。朱印灿灿色夺目，点缀更足重玙璠。先生好我举相赠，题识数语情弥敦。欲辞不得拜命辱，包裹脱我衣与巾。要我长歌记胜事，报辞良愧薄且贫。归来重展烛屡跋，缺月光射莓墙根。苦吟攒眉作山字，句虽不警事则真。录入卷尾更寄似，此诗此画争千春。
高阳台·章江舟次读玉田词，步集中韵
作者：宋荦
朝代：清
体裁：词

远水拖蓝，晴峰送翠，徐牵三板轻船。野岸风筝，撩人恰是新年。垂杨不负东君约，袅鹅黄、一色堪怜。更悠然、几处渔歌，几点村烟。家山回首斜阳外，但萋萋芳草，淼淼长川。十八滩遥，舟人指向鸥边。红牙漫拍王孙句，倚篷窗、聊破愁眠。莫垂帘尚有江梅，尚少啼鹃。
高阳台·章江舟次读玉田词，步集中韵
作者：宋荦
朝代：清

远水拖蓝，晴峰送翠，徐牵三板轻船。野岸风筝，撩人恰是新年。垂杨不负东君约，袅鹅黄、一色堪怜。更悠然、几处渔歌，几点村烟。家山回首斜阳外，但萋萋芳草，淼淼长川。十八滩遥，舟人指向鸥边。红牙漫拍王孙句，倚蓬窗、聊破愁眠。莫垂帘尚有江梅，尚少啼鹃。
鱼游春水·漫怀
作者：宋荦
朝代：清

蕃马屏风小。围向洞房春正好。鸳鸯飞起，不道云深波杳。映日曾怜杏蕊新，笼烟还忆杨枝袅。片月当亏，双鱼恁少。远道萋萋芳草。天外山同眉黛扫。谁知孤客登临，总伤怀抱。轻寒轻暝春归久，闲闷闲愁秋早到。断续哀蛩，萧疏丛筱。
鲈鱼
作者：宋荦
朝代：清
体裁：七言律诗

食指连朝动几回，银鳞分自泖湖隈。远同黄雀驰孤棹，急倒清樽醉四腮。风物莼羹堪顾惜，烟波箬笠重徘徊。一官不直由来是，抹煞张翰亦辩哉。
鲥鱼联句
作者：宋荦
朝代：清
体裁：古风

时鲜誇南州，首夏三黧荐。嘉味配朱樱，芳辰趁紫楝。白浪狎噞喁，碧藻恣游衍。昔名江东产，近忆富春岸。巨口不足称，缩项那可羡。呴沫信知乐，小触辄生悁。色洁镂晶寒，腹皤坚甲缮。鼓鬐夺烂银，脱网闪净练。形秀跃匣刀，刺氄折袜线。后鲚谅匪诬，去鲞当属谚。出水尾未赪，入笱目犹眴。来应月令候，行不江湖遍。恪贡驰驿骑，特献开寝殿。稍踰往岁期，恰佐端午宴。饫尝欢野客，中厨先使院。既陋白小微，亦哂松鲈短。如荼列犀铠，滋灰结宝钿。细琐骨支撑，丛苞子连贯。饪合涧芹兼，隽并卢橘见。涤腴挹泉乳，助韵芼姜片。释名尔雅阙，方法本草撰。登俎防损鳞，贮肪偏宜甗。较河豚谢毒，与熊白等观。香疑蹯鼎熟，饱觉鼹饮滥。脂滑乍沾唇，羹美留渍面。生致体殊莹，缓烝势若颤。畏啖何其愚，得珍未妨擅。买时绿荷包，脍处霜刃剸。玉屑簇簇攒，冰花差差缠。风透座送香，日晡色不变。骨鲠虽摧残，烟波仍眷恋。老饕偕五君，朵颐或三咽。盘罄风雨疾，箸斗楚汉战。蛮语咏参军，斋心戒许掾。雅章缅信阳，托讽意何限。
鸡泉挍射歌上大中丞于公五首·其一
作者：宋荦
朝代：清
体裁：七言绝句

旌旆悠悠映碧空，秋原挍射快从公。手柔弓燥雍容甚，不少襄阳太傅风。
鸡泉挍射歌上大中丞于公五首·其三
作者：宋荦
朝代：清
体裁：七言绝句

桓桓使相坐平皋，破的风前寄兴豪。夹道千人瞻画戟，我公丰采太行高。
鸡泉挍射歌上大中丞于公五首·其二
作者：宋荦
朝代：清
体裁：七言绝句

鸡距清泉绕郭斜，淙潺幽响雨馀加。今朝小队经行处，应号回溪作浣花。
鸡泉挍射歌上大中丞于公五首·其五
作者：宋荦
朝代：清
体裁：七言绝句

如笠孤亭俯涧光，拟添栏槛种垂杨。甘苦自来同将士，当筵斟酌散鱼汤。
鸡泉挍射歌上大中丞于公五首·其四
作者：宋荦
朝代：清
体裁：七言绝句

褰衣彴略唤渔舟，容与微波得胜游。铙吹欲传还小住，蒹椴深处有眠鸥。
黄山松石歌寄金仁叔将军兼索子湘和
作者：宋荦
朝代：清

黄山松石天下无，好事往往绘作图。千岩万树不到眼，刻意摹写徒区区。茸城将军胸次别，远道移取来崎岖。石一拳耳俨千仞，松不满尺盘两株。盛以巨盎置铃阁，珍比七尺红珊瑚。今年移镇向闽海，临行辍赠及老夫。鸭觜船载入廨舍，宾客咋舌儿童呼。吟窝得此良不俗，大笑今我官岂粗。南荣相对坐竟日，看山读画同欢娱。石也以松为毛发，松亦以石为肌肤。芙蓉一片忽堕地，陵峦宛转秀色殊。扰龙双干双麈尾，千霄之势当前俱。晋卿倘见定豪夺，柴桑或抚还惊吁。丛桂疏梅助清致，何烦命驾穷天都。将军雅意应有报，几回欲赋还踟蹰。今晨鼓兴了此债，属和火急催髯苏。
黄山松石歌寄金仁叔将军兼索子湘和
作者：宋荦
朝代：清
体裁：古风

黄山松石天下无，好事往往绘作图。千岩万树不到眼，刻意摹写徒区区。茸城将军胸次别，远道移取来崎岖。石一拳耳俨千仞，松不满尺盘两株。盛以巨盎置铃阁，珍比七尺红珊瑚。今年移镇向闽海，临行辍赠及老夫。鸭觜船载入廨舍，宾客咋舌儿童呼。吟窝得此良不俗，大笑今我官岂粗。南荣相对坐竟日，看山读画同欢娱。石也以松为毛发，松亦以石为肌肤。芙蓉一片忽堕地，陵峦宛转秀色殊。扰龙双干双麈尾，干霄之势当前俱。晋卿倘见定豪夺，柴桑或抚还惊吁。丛桂疏梅助清致，何烦命驾穷天都。将军雅意应有报，几回欲赋还踟蹰。今晨鼓兴了此债，属和火急催髯苏。
黄州除夕三首·其一
作者：宋荦
朝代：清
体裁：五言绝句

岁除官愈閒，不复亲文牒。长啸向高斋，磨墨写门帖。
黄州除夕三首·其三
作者：宋荦
朝代：清
体裁：五言绝句

何限乡关思，天涯独倚楼。最怜小儿女，谈笑说黄州。
黄州除夕三首·其二
作者：宋荦
朝代：清
体裁：五言绝句

弟作燕山客，兄为汉水游。高堂当此夕，两地思悠悠。
黄海山花图咏二十首 其一 金缕梅
作者：宋荦
朝代：清
体裁：五言绝句

春林发异香，缕缕雕黄玉。已将写作图，还拟制为曲。
黄海山花图咏二十首 其七 蕡桃
作者：宋荦
朝代：清
体裁：五言绝句

蕡桃跌先实，折来自樵叟。借问武陵人，旧曾见此不。
黄海山花图咏二十首 其三 旌节花
作者：宋荦
朝代：清
体裁：五言绝句

老藤作碧花，鬖髿如旌节。岁岁春风时，长听花神挈。
黄海山花图咏二十首 其九 紫云花
作者：宋荦
朝代：清
体裁：五言绝句

紫云花即云，光彩不可状。想见白头僧，含毫向千嶂。
黄海山花图咏二十首 其二 撚蜡
作者：宋荦
朝代：清
体裁：五言绝句

丰格俨蜡梅，一苞四五葩。月明林下时，幽香应倍加。
黄海山花图咏二十首 其二十 紫绮玉环
作者：宋荦
朝代：清
体裁：五言绝句

草花殊狡狯，刻画闺帏閒。既吐一片绮，复配一双环。
黄海山花图咏二十首 其五 海罽花
作者：宋荦
朝代：清
体裁：五言绝句

海罽夺蜀锦，烂漫云海张。大似庐山谷，春深放睡香。
黄海山花图咏二十首 其八 山樱
作者：宋荦
朝代：清
体裁：五言绝句

朱颗类含桃，琐琐摘盈把。赵昌化工笔，好并青梅写。
黄海山花图咏二十首 其六 璎珞花
作者：宋荦
朝代：清
体裁：五言绝句

璎珞何澹冶，香在众花右。怜渠窈窕姿，还过永丰柳。
黄海山花图咏二十首 其十 木莲花
作者：宋荦
朝代：清
体裁：五言绝句

木莲千载花，香光照禅席。记取谪仙诗，五月雪中白。
黄海山花图咏二十首 其十一 玉铃花
作者：宋荦
朝代：清
体裁：五言绝句

长夏碧阴中，白花缀串串。分明追琢成，缥缈沈水荐。
黄海山花图咏二十首 其十七 傲云花
作者：宋荦
朝代：清
体裁：五言绝句

云舫周遭树，依稀菡萏香。畅师相对处，晴雪落绳床。
黄海山花图咏二十首 其十三 石兰
作者：宋荦
朝代：清
体裁：五言绝句

石兰种大奇，茎叶花皆一。彤颍赋左思，其为此物必。
黄海山花图咏二十首 其十九 叠雪花
作者：宋荦
朝代：清
体裁：五言绝句

霏霏叠雪花，中有一壶韫。巧疑滕六裁，幻许长房隐。
黄海山花图咏二十首 其十二 香杜鹃
作者：宋荦
朝代：清
体裁：五言绝句

高干盘云上，浓香浮谷来。问他殷七七，顷刻可能开。
黄海山花图咏二十首 其十五 覆杯花
作者：宋荦
朝代：清
体裁：五言绝句

覆杯花空中，垂垂叶底积。镂竹而髹朱，天公剧游戏。
黄海山花图咏二十首 其十八 鹅群花
作者：宋荦
朝代：清
体裁：五言绝句

山花多奇状，尤奇此鹅群。谁向清秋日，拆遗王右军。
黄海山花图咏二十首 其十六 仙都花
作者：宋荦
朝代：清
体裁：五言绝句

色借秋江远，林开仙境深。老猿偏爱此，三岁一来吟。
黄海山花图咏二十首 其十四 查葡花
作者：宋荦
朝代：清
体裁：五言绝句

查葡丁香同，实则丹砂似。煌煌北征篇，摩写曾到此。
黄海山花图咏二十首 其四 春桂
作者：宋荦
朝代：清
体裁：五言绝句

连蜷淮南丛，山矾应弟畜。惟有七里香，高韵同空谷。
黄鹤楼联
作者：宋荦
朝代：清
体裁：联

何时黄鹤重来，且自把金尊，看洲渚千年芳草；今日白云尚在，问谁吹玉笛，落江城五月梅花。
齐天乐·春日同诸公游祖园分赋
作者：宋荦
朝代：清

柳烟如织绵初落，好春尚留南郭。野色分桥，轻阴涨圃，仿佛江乡池阁。碧桃吐萼。更红药芽新，紫藤苞弱。斜日溪亭，半篙绿水燕低掠。旧游岁华已远，宾朋仍此地，共倾山酌。扇底眉弯，花间句丽，多少相思依约。东风轻薄。渐吹得羁人，鬓丝非昨。一曲高歌。醉中天作幕。
齐天乐·春日同诸公游祖园分赋
作者：宋荦
朝代：清
体裁：词

柳烟如织绵初落，好春尚留南郭。野色分桥，轻阴涨圃，彷佛江乡池阁。碧桃吐萼。更红药芽新，紫藤苞弱。斜日溪亭，半篙绿水燕低掠。旧游岁华已远，宾朋仍此地，共倾山酌。扇底眉弯，花间句丽，多少相思依约。东风轻薄。渐吹得羁人，鬓丝非昨。一曲高歌。醉中天作幕。
齐天乐·蝉
作者：宋荦
朝代：清

西园渐届清商节。疏林一声凄切。叶底潜流，枝头乍送，常向空庭纷聒。齐姬恨结。正无限伤心，晓风残月。寥落高天，满身凉露响还歇。故园旧曾听处，柴门闲依杖，清韵飘忽。翻入云深，传来院静，不数哀蛩啼鴂。悲秋自说。任南陌东城，斜阳明灭。更忆闺中，鬓丝真髣髴。
龙山寺
作者：宋荦
朝代：清
体裁：五言律诗

寂历龙山寺，山形似摆旗。门开黄石乱，殿倚碧峰攲。迸砌树空腹，撩人花满枝。春风正骀荡，蜡屐任吾之。
龙泉亭恭步先文康原韵二首·其一
作者：宋荦
朝代：清
体裁：七言绝句

何限低徊驻马心，方塘无复旧泉音。苍松怪石能相待，向夕空亭取次吟。
龙泉亭恭步先文康原韵二首·其二
作者：宋荦
朝代：清
体裁：七言绝句

鼓棹难酬醉月心，张琴且为和松音。微闻父老殷勤语，还似先公拥鼻吟。
步家大人《江行》韵
作者：宋著
朝代：清
体裁：七言绝句

骀荡轻风日欲斜，云烟缥缈接平沙。舟人指点江天外，朵朵芙蓉是九华。
杜陵草堂
作者：宋衡
朝代：清
体裁：七言律诗

放逸拾遗众所叹，遭逢大礼振骚坛。只今信史诗千卷，望古清风竹万竿。坎坷孤形留石照，殷勤明主寄毫端。三唐孰是真儒者，用拙独存吾道难。
途次雨中口占
作者：宋衡
朝代：清
体裁：五言律诗

征途风雨积，夏五怯山寒。一水吞林吼，万峰引雾攒。危崖悬栈影，老马识溪滩。叱驭思前哲，宁虞蜀道难。
宛在堂礼十四先生
作者：宋谦
朝代：清

坛坫飞扬孰霸才，百年闽派未蒿莱。何人风雨携诗卷，两代江山付酒杯。品汇至今摹典籍，瓣香几辈有吟台。剧怜宛在堂前月，夜夜吟魂自往来。
春阴
作者：宋谦
朝代：清

海棠庭院昼愔愔，帘卷东风晓梦沈。三日瞢腾中酒意，一春珍重惜花心。烟光澹入青油幕，石气寒生绿绮琴。说与牢愁天亦醉，无聊莺燕伴孤吟。
初至山中作
作者：宋赫
朝代：清

振衣寻鸟道，高步蹑云根。松隐来时路，溪流转处村。草痕青到寺，山色碧侵门。不尽登临兴，开轩对酒尊。
双凤山寺
作者：宋赫
朝代：清

闲来暂许叩岩扉，楼阁云深接翠微。三面青山一面水，隔林隐隐见僧归。
建昌郭外
作者：宋赫
朝代：清

嫩柳垂垂照客颜，风光淡沲最相关。不知射雁村边草，绿过溪桥第几湾。
晴川阁联
作者：宋鐄
朝代：清
体裁：联

栋宇逼层霄，忆几番仙人解佩，词客题襟，风日最佳时，坐倒金尊，却喜青山排闼至；川原揽全省，看不尽鄂渚烟光，汉阳树色，楼台如画里，卧吹玉笛，还随明月过江来。
和蒋六澄川韵
作者：宋铣
朝代：清

天意重新霁，人情爱顺风。似偿三宿滞，直下晓烟空。水市鸡豚散，高堤榆柳通。最怜霜信早，衰草已丛丛。落日明飞鸟，归人趁渡船。孤城帆影外，霜角暮云边。涨减平沙阔，天寒野蝶妍。客程贪利涉，沿月下前川。
和蒋六澄川韵·其一
作者：宋铣
朝代：清

天意重新霁，人情爱顺风。似偿三宿滞，直下晓烟空。水市鸡豚散，高堤榆柳通。最怜霜信早，衰草已丛丛。
和蒋六澄川韵·其二
作者：宋铣
朝代：清

落日明飞鸟，归人趁渡船。孤城帆影外，霜角暮云边。涨减平沙阔，天寒野蝶妍。客程贪利涉，沿月下前川。
武城县九日
作者：宋铣
朝代：清

中秋淡月沙洲宿，重九西风小邑荒。天地扁舟空命酒，关河千里有新雪。行厨萧瑟山姜紫，入幔伶俜病蝶黄。遥忆法源松下路，故人应少孟嘉狂。
武城县九日
作者：宋铣
朝代：清
体裁：七言律诗

中秋淡月沙洲宿，重九西风小邑荒。天地扁舟空命酒，关河千里有新霜。行厨萧瑟山姜紫，入幔伶俜病蝶黄。遥忆法源松下路，故人应少孟嘉狂。
登五层楼
作者：宋铣
朝代：清

百尺危栏卷螮蝀，苍茫遥俯岭西东。帘前寒入千门雨，槛外阴生万里风。黄紫气销江色净，鱼龙影落海天空。赵刘割据俱陈迹，指点山河霸略雄。
送唐再可之任滇南
作者：宋铣
朝代：清

春风浩荡吹百草，柳条婀娜莺声好。行人三月长安春，相思万里昆明道。昆明远隔浮云端，铁桥之岭何巑岏。横空一线盘鸟外，悬绳欲度愁飞鸢。嗟君何为此远适，官程期会严晷刻。匹马荒林象迹深，空山独夜龙吟急。水驿山程几送迎，行行瞬息春秋更。点苍山翠多猿啸，普洱江寒少雁声。却意前年见君日，同云酿雪风萧瑟。一官绝徼何所携，万里风烟归健笔。长安磊落多心知，淋漓谈宴无虚时。檀板落花春中酒，乌丝红烛夜评诗。缁尘久客愁如海，豪情不逐黄金改。高歌那识爨烟虚，拂剑仍看虹气在。丈夫苦乐亦何常，挥手休辞路阻长。治蛮自古贵远略，请君小试龙泉芒。
青县夜泊
作者：宋铣
朝代：清

六日周行才两程，孤帆落处傍荒城。颠风吹浪晚更急，密雨打篷灯半明。大芋高荷忆萧瑟，乱蛩衰草伴凄清。秋深尚欠持螯约，惆怅寒蒲郭索声。
赠某上人联
作者：宋镕
朝代：清
体裁：联

看梅子熟时，个中人酸甜自得；闻木稚香否，门外汉坐卧由他。
上巳游乐春园同汉荀作
作者：宋韦金
朝代：清
体裁：五言排律

花事九分九，令辰三月三。陇田相错绿，天宇乍垂蓝。古意追修禊，芳园得共探。踏莎循僻径，闻鹤坐幽龛。木笔芽初迸，海棠蕊半含。龙头槐攫搏，凤尾竹䰐鬖。松老盘青盖，山低挹碧岚。展茵临月榭，浮斝对花潭。名画骚人读，清琴衲子谙。曲终过舍北，地胜媲江南。桃李开千树，汀洲峙一庵。绕村莺睍睆，掠水燕呢喃。虾菜从人觅，渔樵素性耽。麦荒翁荷插，桑嫩妇携篮。落日才摇艇，言归又驾骖。歘然云叆靅，遥看雨泓涵。气暗投林鸟，声清食叶蚕。马行泥活活，烟罩柳毵毵。愁湿春衫冷，冲风逸兴酣。高吟酬倡句，属和自怀惭。
乐春园看芍药
作者：宋韦金
朝代：清
体裁：古风

唤起一声破晓梦，西郊看花争飞鞚。到门先闻扑鼻香，婪尾春好迎风动。当阶翻出元晖诗，溱洧涣涣回环讽。十亩灼烁高下分，一丛低亚红白共。小如盘盂大如斗，逞奇斗丽待玩弄。夜来风狂折几枝，低头不起含露重。翠叶参差红蕊垂，阿谯倒挂绿么凤。蜂须蝶粉都有情，燕剪莺簧不停哢。寒梅高调真赏稀，浓桃俗韵悦者众。按谱等量谁为俦，牡丹丰姿宛伯仲。忆昔大父镇吴阊，数本远从洛下送。种向含清小亭中，开时杂遝携宾从。树根展席看不足，朱樱紫笋行厨供。纪事各拟奏新篇，好句至今能暗诵。云散风流渺难期，嗟余对花空陶纵。狂香浩态又一时，感昔抚今意憁恫。眼前且倾酒如渑，文字之饮宁辞痛。邀我当歌濂溪生，花边醉倒呼小宋。
喜晴用东坡除夜赠段屯田韵
作者：宋韦金
朝代：清
体裁：古风

千村麦齐腰，四月行将半。积阴不放晴，频为苦雨叹。凌晨耳目清，霁景真耐玩。杲杲朝曦升，霏霏宿雾散。摊书坐南轩，论文欣有伴。雅志薄高云，无劳悲独旦。摇窗竹几竿，扶疏影傍案。舞檐紫燕低，穿丛黄蝶乱。新茶呼童焙，苦笋手自盥。残云归去疾，微风吹来缓。樱颗熟堪摘，荷珠擎可贯。上客赋初成，雄词振衰懦。载听颖师琴，置肠无冰炭。还拟过西陂，绿野开池馆。晴烟汀树明，戏鱼野岸暖。天光入沧浪，长歌白石粲。
早春喜沧浪僧澄照远道见访适乡僧月溪亦至·其一
作者：宋韦金
朝代：清
体裁：七言绝句

连宵风雨绽寒梅，索笑巡檐日几回。正是春深花事好，柴门剥啄颖师来。
早春喜沧浪僧澄照远道见访适乡僧月溪亦至·其三
作者：宋韦金
朝代：清
体裁：七言绝句

与尔茶瓜有旧期，三年不见系人思。数声秋啸重弹罢，梦到沧浪月上时。
早春喜沧浪僧澄照远道见访适乡僧月溪亦至·其二
作者：宋韦金
朝代：清
体裁：七言绝句

曲崦幽溪且共探，还招老衲宋城南。西陂韵事由来胜，舍外新添二妙庵。
次王半山题白雪楼韵
作者：宋韦金
朝代：清
体裁：古风

入夏几曾值晴时，愁霖日多见月少。雨馀乍吐分外明，半规当空讵嫌小。恍似千里故人来，良宵坐对直迨晓。天色如水露华浓，万籁声清绝撞扰。龙鳞老松耸干高，疏影落地惊夭矫。凉波澹澹轻风生，流光照见安巢鸟。可惜孤鹤不成眠，身依藩篱心霞表。引吭忽逞闻天声，今夜月明无云绕。
步《秋晚漫兴》韵二首·其一
作者：宋韦金
朝代：清
体裁：七言律诗

閒閒十亩好移家，竹里烟光竹外霞。叠石为山登欲遍，埋盆作沼兴偏赊。霜迟麦熟方争刈，水落鱼寒渐可叉。莫道荒村经过少，老僧来往共茶瓜。
步《秋晚漫兴》韵二首·其二
作者：宋韦金
朝代：清
体裁：七言律诗

住近荒芹白鸟家，关心端祇在烟霞。联吟花外幽期好，拖杖原头野趣赊。大谷梨成枝拂槛，乌椑柿老影攒叉。夕阳西下荆扉掩，除架閒园自剥瓜。
步《赋芍药罢再成三绝句》韵·其一
作者：宋韦金
朝代：清
体裁：七言绝句

自怜结习在林泉，量雨占晴赋几篇。此日将离花正好，何妨醉后语尤颠。
步《赋芍药罢再成三绝句》韵·其三
作者：宋韦金
朝代：清
体裁：七言绝句

朝来续得郑风诗，独对芳丛惬素期。题就嘉名待图谱，却无好手似徐熙。
步《赋芍药罢再成三绝句》韵·其二
作者：宋韦金
朝代：清
体裁：七言绝句

腻白殷红带露华，绕栏三匝兴偏加。己公南去应传遍，乍见连云芍药花。
步《送澄照上人归沧浪》韵
作者：宋韦金
朝代：清
体裁：七言律诗

避地西坡正掩扉，高人何事忽怀归。笔床料理兼茶灶，鱼扈招寻又蟹埼。来看梅林纷绰约，去当婪尾斗芳菲。凉秋景物还相报，万恨南翔雁足稀。
步前韵兼答湘芷先生 其一 韦金
作者：宋韦金
朝代：清
体裁：七言律诗

正当撰杖数归鸦，重五诗来兴更加。诸父一时方视草，故人偶过共看花。萱含晓露回幽蝶，柳暗遥汀噪怒蛙。未到融舟萧散地，倚栏欲赋手空叉。
步前韵兼答湘芷先生 其二 韦金
作者：宋韦金
朝代：清
体裁：七言律诗

清泠池畔景清幽，仙侣同舟思未休。染翰才高君附凤，为巢性拙我如鸠。半桥斜日行吟过，一曲轻烟把钓留。记否去年相送处，柴门月色望悠悠。
步韵《折得西陂新发牡丹一枝付孙韦金戏成二绝句》·其一
作者：宋韦金
朝代：清
体裁：七言绝句

带露迎风压曲阑，紫英端不让罗襕。青衫未脱花饶笑，且向枝头尽意看。
步韵《折得西陂新发牡丹一枝付孙韦金戏成二绝句》·其二
作者：宋韦金
朝代：清
体裁：七言绝句

淡白香红各有时，谁从空谷挹瑰姿。须知此地滋培久，才逐春风放一枝。
步韵《村居即事》二首·其一
作者：宋韦金
朝代：清
体裁：七言律诗

几日孤村噪乳鸦，平林接叶暗交加。清泉白石成幽圃，野杏山桃带晚花。竹坞阴深方听雨，渔歌声断更闻蛙。惜春无计春归去，徙倚空亭手八叉。
步韵《村居即事》二首·其二
作者：宋韦金
朝代：清
体裁：七言律诗

疏林落日乱栖鸦，诗思閒凭景物加。陇上新苗翻碧叶，篱根野菜缀黄花。尘难到处聊驯鹤，雨欲来时早听蛙。舴艋轻摇垂柳岸，一湾春水响鱼叉。
步韵雪桥吊郢子道人
作者：宋韦金
朝代：清
体裁：七言律诗

西陂西去梵宫幽，瓶拂曾经住惠休。几处霜风吟落木，无边秋水泛王鸠。桥头茅屋谁重葺，箧里新诗我独留。开士城南飞锡至，依然钟鼓听悠悠。
竹院
作者：宋韦金
朝代：清
体裁：古风

霁色明修篁，罗罗展凤羽。行饭小院中，脱绷纷可数。绿阴生晚凉，幽香满庭户。东风时一吹，枝头滴残露。
送心壁道人游黄山二绝句·其一
作者：宋韦金
朝代：清
体裁：七言绝句

小住沧浪正闭关，探幽又欲向黄山。横肩瓢笠平头杖，一线天中自往还。
送心壁道人游黄山二绝句·其二
作者：宋韦金
朝代：清
体裁：七言绝句

木莲花发绿阴深，山乐迎人弄好音。安得抽身随老衲，洋湖云海共清吟。
閒情步韵
作者：宋韦金
朝代：清
体裁：五言律诗

香风凉桂院，残雨落修藤。节喜重阳近，山将结伴登。看松乘晓露，散帙对孤灯。自尔閒情好，和歌惭未能。
题杨补之四梅图卷四首 其一 未开
作者：宋韦金
朝代：清
体裁：古风

梅花盛江南，铜坑频放棹。每恨来时迟，不识腊前妙。画师画未开，翩翩冰雪貌。或如椒实悬，或与荷珠肖。紫蒂经霜寒，白苞映日耀。芳心休轻发，须待东风到。
题杨补之四梅图卷四首 其三 盛开
作者：宋韦金
朝代：清
体裁：古风

从来写生花，盛开尤易状。长条杂繁葩，维笔之所向。暗香若浮动，梅格实无上。孤山脚下逢，大庾岭头放。璀璀复皑皑，银河翻白浪。岁寒折一枝，三友好酬唱。
题杨补之四梅图卷四首 其二 欲开
作者：宋韦金
朝代：清
体裁：古风

东风一披拂，冷蕊放疏枝。清绝逃禅老，此际传芳姿。莫讶细细开，恐负早春时。佳人初睡起，犹自敛蛾眉。含香如有待，乍吐凝幽思。不见桃与李，飘零恐自悲。
题杨补之四梅图卷四首 其四 将残
作者：宋韦金
朝代：清
体裁：古风

花事有盛衰，如人多轗轲。高士感此意，更貌彫零朵。偶来棐几右，穿过风床左。还疑带雨飞，漫天雪片堕。盛开才几时，忽忽自飘簸。独有柳梢青，至今尚婀娜。
月夜泛舟琵琶亭次王梦楼太史壁间韵
作者：宋鸣珂
朝代：清

布帆无恙且迟迟，送客聊吟白传诗。月夜有人曾问渡，风流恨我不同时。江心铺练平无迹，柳岸藏星悄未知。一领青衫共沦落，后之来者又伊谁。
过黄州雨中望赤壁
作者：宋鸣珂
朝代：清

两赋徘徊当问月，千年凭吊独临风。古今俯仰不相及，磊落襟期难与同。极浦迷离谁揖客，大江日夜自流东。秋期预订鲈鱼约，拟陟巉岩夕照中。
城隍庙联
作者：宋鸣琦
朝代：清
体裁：联

地狱即在眼前，莫到犯了罪时，方才省悟；业镜虽悬台上，只要过得意去，也肯慈悲。
罗两峰至都周驾堂编修为招诸同人小饮寓斋两峰仿李龙眠西园雅集图即席分赋得五古转韵体
作者：宋鸣璜
朝代：清

木落天微风，蝉鸣客纷集。秋窗面面敞，看秋如不及。不必山与水，岂在竹与丝。言追碧筒饮，对把青荷枝。荷枝青未了，秋色盈襟抱。譬彼清泠泉，一酌令心好。广庭日西斜，篱落飘秋花。花光秋之外，诗思天之涯。诗来不知处，宛转花间路。脱我华阳巾，挂之千岁树。有客笔如椽，苍苍挥暮烟。图成看小李，饮中歌八仙。酒酣客快意，起舞花垂地。松上微月生，秋天转无际。
病后偶成
作者：宋鸣谦
朝代：清

强起梳头不自持，茫茫心迹复谁知。病中作客偏凄楚，梦里还家易别离。十载青镫官舍冷，一林黄叶雁书迟。曲生蕴藉真吾友，与尔绸缪结静期。
馀杭道中
作者：完颜守典
朝代：清

夕阳红渡水迢迢，西望馀杭路尚遥。借问前途向何处，隔溪人指女儿桥。
题画
作者：宏仁
朝代：清

茅屋禁寒昼不开，梅花消息早先回。幽人记得溪桥路，双屐还能踏雪来。
怀夏补山琴师徐州
作者：宏度
朝代：清

风急雁声遥，怀君酒一瓢。吟情临皓月，离思压秋潮。大泽书来远，丹台叶乱飘。云帆三百里，夜夜梦难消。
问来使
作者：宏济
朝代：清
体裁：古风

尔从何处来，使我豁心目。山中酒定酿，不远篱有菊。松长人碍人，春来松花馥。巾车好归山，山间枣栗熟。
宁波道中
作者：宏范
朝代：清

放怀不管古今愁，暂向天涯作浪游。吟到夜阑惊短烛，海风吹月入孤舟。
挽张之洞联
作者：宓昌墀
朝代：清
体裁：联

四顾更无人，昔也哗然今也哭；两回曾论相，释之长者柬之才。
归虞山三峰游剑门作
作者：宗仰
朝代：清

昨自西浮玉，归来乌目巅。重探剑门迹，今雨旧雨连。盘谈奇石下，长啸豁崖前。拟蹑石罅上，茧丛绝攀援。纡径造峰顶，藓滑女萝搴。划空一拳石，跃临殊未便。倒悬状如伞，削就疑神仙。我独雄跨坐，同游皆骇然。湖光衔夕照，村树含湖烟。相传周尚文，隐此为渔佃。俯观极万象，眼底括三千。忽听晚钟送，心澄若湛渊。暮色起林壑，白云相与还。陡闻众谷响，顿识临济禅。
挽张之洞联
作者：宗俊瑄
朝代：清
体裁：联

兴农工在朝议变法以前，举亿万众利用厚生，全基鄂渚；敷政教于时局递更之会，俾数千年典章文物，不坠华风。
挽张之洞联
作者：宗俊贞
朝代：清
体裁：联

保大局于濒危，任事之果，谋国之忠，统古今为罕见；挽士风于既靡，律人以严，教我以正，如日月无得踰。
柬魏惟度
作者：宗元
朝代：清

小雨山楼不断飞，问君何事掩双扉。少焉雨歇钟初起，送得书声过翠微。
七夕集晓榭
作者：宗元豫
朝代：清
体裁：五言律诗

逃暑偏宜竹，观云更有台。双星天上会，二妙日南来。露逼枫林老，凉催菊蕊开。白头甘抱拙，那望鹊桥回。
冬日过甘泉驿
作者：宗元鼎
朝代：清

记得当年来古驿，马鞭带雪系楼前。双柑香溅佳人手，半臂寒添酒客肩。忽见荒堤摧暮草，空伤衰榭没寒烟。风尘满目深惆怅，却望谁家寄醉眠？
吴音曲
作者：宗元鼎
朝代：清

璧月庭花夜夜重，隋兵已断曲阿冲。丽华膝上能多记，偏忘床前告急封。
扬子江
作者：宗元鼎
朝代：清

帆去天涯势不回，龙笳何惜渡江来。香车若到长干路，后主荒宫花又开。
早秋
作者：宗元鼎
朝代：清

我行初出郭，新月似蛾眉。几夕望舒圆，今复蟾兔亏。匪独此朝夕，百岁亦如斯。怀情不能寐，徘徊向中墀。侧闻草虫鸣，仰望繁星垂。人言秋漏长，已觉衡汉移。千念未夜息，万感与朝期。长卿恒有疾，子云终何为？引领还踯躅，泪湿衣裳缁。
炀帝冢
作者：宗元鼎
朝代：清

帝业兴衰世几重，风流犹自惜遗踪。但求死看扬州月，不愿生归驾六龙。
甘露寺北轩追和杜牧之韵
作者：宗元鼎
朝代：清

独步回廊绕槛行，鸟啼花谢正关情。感深落月前朝笛，愁绝垂杨故国笙。帆影东南连水气，梵音朝暮杂潮声。重来十载题诗客，依旧人间浪有名。
留邹吁士
作者：宗元鼎
朝代：清

新开兰蕙正芳菲，初到鲥鱼入馔肥。最好流光是三月，如何抛却渡江归？
登吴陵城楼
作者：宗元鼎
朝代：清

城外村梅映酒旗，故园花落重相思。愁肠已向春来断，况值轻寒醉醒时。独倚层阑欲望休，江南烟月动春愁。青山碧水无穷尽，卷入吴云去不收。
登吴陵城楼·其一
作者：宗元鼎
朝代：清

城外村梅映酒旗，故园花落重相思。愁肠已向春来断，况值轻寒醉醒时。
登吴陵城楼·其二
作者：宗元鼎
朝代：清

独倚层阑欲望休，江南烟月动春愁。青山碧水无穷尽，卷入吴云去不收。
百尺楼
作者：宗元鼎
朝代：清

素袜翩翩月一钩，凌云风致想高楼。江南歌舞寻常事，便遣曹彬下蒋州。
过山中
作者：宗元鼎
朝代：清

东风吹雨度香芸，远近烟岚晓未分。一径浓桑沈碧影，半溪流水荡轻纹。来逢莺语诗从作，去被人留酒重醺。莫道十年名计苦，输农几度说耕耘。
题郊居
作者：宗元鼎
朝代：清

茶灶声清响竹廊，小亭新构面横塘。渔夫晚唱烟生浦，桑妇迟归月满筐。一岭山花烧杜宇，满池春雨浴鸳鸯。篱边犬吠何人过，不是诗僧是酒狂。
书王太守平山堂宴集诗后
作者：宗圣垣
朝代：清

古荫堂开大雅传，蜀冈风景重名贤。红桥爱看初三月，碧碗新尝第五泉。小杜难忘歌吹路，右军仍在永和年。暮春良会同修禊，真赏楼头奏管弦。
扬州晤童北砚因怀二树
作者：宗圣垣
朝代：清

过客停桡访故知，欣然把手慰调饥。红桥一水沿城郭，白发三年怅别离。梦草定应怀旧句，画梅毕竟爱连枝。闻君近作西堂约，花萼春风会有期。
晤袁芗亭先生
作者：宗圣垣
朝代：清

红喜村中认故人，特施一榻且容身。重游祇觉青山旧，久别相看白发新。似水宦情何况老，生花笔意不关春。快心闻道随园叟，矍铄今年已八旬。
凤凰台上忆吹箫·题俞月卿茂才暨德配秦、王两夫人《引箫声院合稿》
作者：宗婉
朝代：清

才思如云，风情似水，天生一种飘萧。况得逢佳偶，共奏灵璈。惆怅子等仙去，重伴取、弄玉吹箫。堪夸是、才俱道蕴，学并班昭。寥寥抚今溯古，有几个人儿，得似伊曹。羡倡予和汝，艳福能消。岂比寻常儿女，只解把、粉弄脂调。神仙侣、抽书擘笺，别具丰标。
凤凰台上忆吹箫·题粲生妹“月榭寻诗图”
作者：宗婉
朝代：清

一片空明，数重罨画，平分水榭云寮。羡朅来诗境，如此清超。试向图中觅句，应较胜、台上吹箫。凭栏处、檀痕细招，钗玉频搔。迢迢昼长莫遣，向日里寻诗，寻到中宵。更吟风梧叶，叶叶飘萧。飘坠几分秋意，和月影、晕上轻绡。凭传语、夜寒露凉，莫尽推敲。
壬戌四月偕粲生妹北上留别书君女甥
作者：宗婉
朝代：清

去去难为别，行行思更深。沧桑虽屡变，桃李尚多阴。他日故乡返，仍期旧谊寻。一椽还共卜，归老遂予心。
壶中天·花光
作者：宗婉
朝代：清

百花丛里，看神光离合，共矜明媚。晕入东风春欲笑，不定香痕如水。暖处扬辉，晴边散彩，天气浓于醉。看朱成碧，倏而非紫非翠。闻说绮陌芳尘，艳魂飞处，荡得春阴碎。一队钿车相照耀，人果能如花否。作意摇红，牵情漾碧，那解伤憔悴。饧箫休弄，恐将霞影惊坠。
壶中天·花影
作者：宗婉
朝代：清

移来画里，看亭亭袅袅，东风难捲。帘角墙阴曾省识，横把月明界断。如此朦胧，者般黯淡，幽梦谁为伴。悄然无语，夜深飞上窗畔。遥忆几曲栏杆，几重台榭，几处闲庭院。非雾非烟香气袭，望去模糊一片。满地春痕，露凉风紧，心事添凄惋。西楼月落，化为云气而散。
壶中天·花愁
作者：宗婉
朝代：清

花开花谢，算年年总被，东君耽误。欲说平生多少憾，提起不胜酸楚。几日芳菲，几番摇落，几度惊风雨。夕阳影里，荣华如水流去。知否我自春来，为花憔悴，未忍和花诉。花果聪明应会得，只恐忧伤情绪。病里春残，酒边梦绕，梦醒春何处。绿凄红惨，有怀难向人语。
壶中天·花梦
作者：宗婉
朝代：清

一痕飘渺，怕凌空化作，彩云飞去。蝴蝶多情先入梦，暗把香魂留住。风击难圆，雨淋易碎，侬愿无风雨。睡乡安否，莫教迷却归路。幽绝小院回廊，月华满地，花似人无语。露重烟浓扶不起，春在最凄迷处。旧事朦胧，芳情摇漾，香雾空濛护。夜凉如水，推窗犹恐惊汝。
壶中天·花气
作者：宗婉
朝代：清

春愁未醒，忽春风吹送，春情如水。春浅春深春不觉，暗袭春人衣袂。春思朦胧，春魂淡宕，春梦霏霏坠。日高春暖，晓莺啼破春睡。堪爱阑亚凭香，帘低浮艳，画到空濛际。一片浓芬无著处，散入碧纱窗里。不是旃檀，并非沈速，薰遍繁华地。隔墙邻女，可曾猜是花气。
壶中天·花魂
作者：宗婉
朝代：清

落花堆里，剩半丝一缕，呼之欲出。人在小窗扶病起，恍惚似闻声息。玉已成烟，香拼化土，此恨终难灭。苔荒院冷，知它多少凄咽。堪叹从古佳人，几多艳魄，曾与君同劫。回首淡烟凉月夜，春梦了无痕迹。悄悄冥冥，酸酸楚楚，偷向墙阴泣。晓风吹散，却从何处寻觅。
夏夜登小蓬莱阁同丽生二弟晋作
作者：宗婉
朝代：清

近水花如梦，当窗树作屏。玉箫閒一弄，夜气忽吹醒。衫薄萦香雾，鬟低坠素馨。隔墙谁笑语，扶月悄然听。
大江东去·海舶书怀
作者：宗婉
朝代：清

海波不作，水天外、一望茫然无际。万顷琉璃人倒影，濯尽脂香粉腻。振袖临风，飞觞酹月，大有髯苏意。铜琶铁板，许侬也吐豪气。休为萍泊他乡，故园荆棘，满腹生牵系。屈指年华过半百，须识浮生如寄。历尽艰难，从今应悟，离合悲欢理。学书学剑，有儿幸亦磨厉。
如梦令 戏题团扇六首 其一
作者：宗婉
朝代：清
体裁：词

素练裁成团扇。新样十分圆满。试向掌中擎，明月全身都现。如面。如面。只当素娥相见。
如梦令 戏题团扇六首 其二
作者：宗婉
朝代：清
体裁：词

泼墨亲描团扇。聊把病怀消遣。画出牡丹枝，不耐粉匀脂染。清减。清减。添了一分妍倩。
如梦令·其三
作者：宗婉
朝代：清
体裁：词

彩笔闲题团扇。小院日长门掩。不写古人诗，须要别开生面。翻遍。翻遍。几曲小词香艳。
如梦令·其五
作者：宗婉
朝代：清
体裁：词

皎洁最怜团扇。伴我小庭深院。一夕起秋风，凉意暗中吹遍。绿浅。绿浅。再隔几时相见。
如梦令·其六
作者：宗婉
朝代：清
体裁：词

不是班姬团扇。不是芳姿便面。却是广寒人，亲剪一层雪片。消遣。消遣。小字自家题遍。
如梦令·其四
作者：宗婉
朝代：清
体裁：词

手弄生绡团扇。风动藕花乡遍。病后减容光，羞说芙蓉娇面。斜掩。斜掩。恐被采莲人见。
如梦令·戏题团扇六首
作者：宗婉
朝代：清

素练裁成团扇。新样十分圆满。试向掌中擎，明月全身都现。如面。如面。只当素娥相见。泼墨亲描团扇。聊把病怀消遣。画出牡丹枝，不耐粉匀脂染。清减。清减。添了一分妍倩。彩笔闲题团扇。小院日长门掩。不写古人诗，须要别开生面。翻遍。翻遍。几曲小词香艳。手弄生绡团扇。风动藕花乡遍。病后减容光，羞说芙蓉娇面。斜掩。斜掩。恐被采莲人见。皎洁最怜团扇。伴我小庭深院。一夕起秋风，凉意暗中吹遍。绿浅。绿浅。再隔几时相见。不是班姬团扇。不是芳姿便面。却是广寒人，亲剪一层雪片。消遣。消遣。小字自家题遍。
寄怀家大人时赴伯父粤东任所
作者：宗婉
朝代：清

初离膝下时，朝暮常相忆。转眼半载馀，中心更悱恻。翩翩空中鸟，欲飞有羽翼。薄薄天上云，欲行仗风行。身非鸟与云，飞行不可得。思亲在异乡，迢递隔南北。有女在晨昏，不能视颜色。迢迢客路长，渺渺江流直。儿身恨难随，儿心在亲侧。手缄一幅笺，心尽数行墨。
忆秦娥·春雨
作者：宗婉
朝代：清

东风急。雨声才止西风接。西风接。吹将泪点，隔窗同滴。梦中问讯春消息。依稀听得凋零极。凋零极。觉来无语，又成凄咽。
念奴娇·为声甫甥题“戏猫仕女图”
作者：宗婉
朝代：清

披图一笑，试从头认取，画中佳丽。滴粉搓酥娇品格，更著堆云双髻。宜喜宜嗔，十三十四，正是芳年纪。可怜时候，耐人多少寻味。底事不绣鸳鸯，不调鹦鹉，不把鹍弦理。象管鸾箫都不按，只抱狸奴闲戏。睛点寒金，体团温玉，爪扑香怀里。翻残棋局，唐宫旧事犹记。
感示两儿
作者：宗婉
朝代：清

半生辛苦母兼师，朝课经书夜课诗。但得汝曹能努力，馀生终有展眉时。
春晓
作者：宗婉
朝代：清

一帘红日晓光浮，帘外东风响玉钩。半掩画屏人未起，似闻鹦鹉唤梳头。
望湘人·染指
作者：宗婉
朝代：清

觑纤长指爪，未褪嫣痕，女儿花又开遍。懒理金针，慵抽彩笔，爱傍芳丛频捡。小摘繁英，细删攒蒂，轻研霞片。捲袖罗、蘸上春葱，仿佛珊瑚成串。多少深闺兰媛。惯灯前月下，比评深浅。认红豆初拈，几误鹦哥偷咽。金盆和露，玉纤流艳。染了又重染。怪小婢、道是啼痕，一样凝成红点。
望湘人·秋意
作者：宗婉
朝代：清

渐秋容黯淡，秋气寂廖，断烟疏雨时候。落叶敲窗，乱峰锁梦，梦与叶声同坠。病感三分，二分中酒，一分憔悴。听雁声、远过潇湘，暗把秋魂惊碎。闲上高楼独倚。正秋风袅袅，洞庭波矣。叹吟到离骚，怅望雾鬟云髻。夕阳林杪，暮云天际。一片苍凉之意。目渺渺、不见湘君，岸草汀兰谁寄。
汉宫瓦砚歌
作者：宗婉
朝代：清

千年古殿生蒿莱，瓦矶变化成良材。文房珍玩何足道，盛衰贵贱亦幻哉。谁人作砚供书契，云是帝鸿古遗制。琢玉奇珍祇饰观，澄泥别样夸新制。避雍风宇古样镌，合欢秋叶新题签。小者文场便怀袖，大者椽笔挥云烟。砚材百种此尤寡，陶质苍然古而雅。问年神雀五凤初，托地长生未央下。当年立仗覆千官，此日抔泥出寒野。良工琢付识者藏，摩挲日久腾辉光。储以水晶琉璃之宝匣，配以珊瑚翡翠之笔床。更闻此砚能发墨，濡染淋漓殊自得。凹处犹馀士蚀痕，中央已没苔花色。君不见玉龙金凤铜雀台，于今无地无尘埃。又不见离宫别馆三十六，望里莘莘走麋鹿。羡尔犹存历劫身，芸窗珍重伴词人。他时携上通明殿，书遍吟毫五色新。
海棠春·春晓
作者：宗婉
朝代：清

暖香萦梦春将晓。小院静、曲房深窈。翠幕一重重，哪有东风到。半醒半睡闻啼鸟。似报我、海棠开了。检点梦如何，约略春多少。
湘月·题沈柔生女史“写竹小影”
作者：宗婉
朝代：清

前身姑射，向琼闺弄影，别具风雅。携得玲珑五色笔，胎息文家支派。雨后修篁，风前丛筱，十指淋漓写。裴□尺素，墨香宛宛萦惹。况复缛颊丰头，十分端丽，富贵花相亚。合受人间清艳福，压倒闺房林下。妆不全描，容含半笑，望里尤潇洒。几时真个，许侬一接清话。
湘月·题绘秋图
作者：宗婉
朝代：清

秋之为气，有千变万化，人怎描得。不道寥寥数笔里，竟把精神传出。冷月无声，寒烟有影，摄起秋魂魄。此中清景，算来只我能识。楼上一带湘帘，湘帘不卷，楼下湘波白。不尽寒流去渺渺，倒浸银河无色。桐树中间，芭蕉侧畔，添座湖山石。绿窗休闭，待侬一梦飞入。
湘茧合稿刊成铁云妹婿贻余以诗过蒙推许叠此奉酬
作者：宗婉
朝代：清

争传忠简旧家门，虚誉何当众口喧。闺里秀方元不栉，篇端伯氏敢居尊。枣梨略志平生槩，棣萼同怀罔极恩。从此尽填诸缺陷，百年长爇瓣香温。
满江红·述怀
作者：宗婉
朝代：清

生不逢辰，惯消受、风波颠覆。还指望、小窗灯火，伴他勤读。讳病强支千日恙，食贫勉学三分俗。向悄无人处一凭栏，吞声哭。肩如削，腰如束。容憔悴，衣单薄。已心灰似烬，泪乾无血。自信艰难安妾命，也甘辛苦随郎逐。算非关、造化忌聪明，侬无福。
满江红·述怀示书君女弟子
作者：宗婉
朝代：清

屈指平生，无一事、堪舒眉叶。更年来、椿摧荆折，钗分镜擘。一弟青衿怜落寞，两儿黄口伤孤孑。向普天之下数愁人，无侬匹。思往事，空陈迹。提旧恨，徒悲咽。已炎凉阅遍，世情冰雪。醉后惟馀三复叹，人前肯下双行泣。但相期、弱息到它年，能成立。
满江红·题溧水任秀才垲殉难略后
作者：宗婉
朝代：清

气吐长虹，请看取、书生义烈。打叠起、寻章摘句，操觚弄笔。断指誓同南氏八，含豪肯效秦家七。但章程十六列条条，言详悉。矛耀水，戈排雪。团义勇，招英杰。向万人头上，力歼馀孽。创重浑忘身中炮，战酣弥觉肝横铁。尽从容、含笑入重泉，标忠节。
点绛唇·初夏夜作
作者：宗婉
朝代：清

新月如钩，画帘倒影云拖地。二分还未。未有团圆意。冷侵吟魂，悄向栏杆倚。花阴底。落红堆砌。一阵东风起。
疏影·题沈竹斋太守元配阮恭人“横琴坐月图”遗照，即用太守悼亡原韵。
作者：宗婉
朝代：清

琴横凡玉。恁思归操里，□出离鹄。变徽声中，弹断幺弦，长康妙笔难续。多情只有姮娥影，尚隔著、烟林窥绿。料得它、碧海青天，也惜瘦腰人独。犹记扬州旧梦，宝窗共写韵。争刻吟烛。尺幅摹愁，此日情怀，凄入庾郎心曲。洞房已绝琅璈响，痛尚列、哀丝豪竹。恐一时、误触泠泠，惊起又披横幅。
百字令·寇氛未靖，雨窗闷坐，灯下填此
作者：宗婉
朝代：清

已交冬杪，凭萧萧飒飒，似将秋作。几阵飘来斜复整，乱扑小窗灯火。风紧云凄，天低月黑，旅梦如何度。听残宵柝，披衣还起愁坐。见说故里兵戈，他乡鼙鼓，处处烽烟阻。不定行踪萍泛水，琐尾吟成谁和。老逼人来，饥驱儿去，只剩凄惶我。仰天而叹，泪花和雨飞坠。
百字令·题王佛云明府寿迈家藏《叶小鸾眉子研拓本》
作者：宗婉
朝代：清

来从海上，向兰闺分授，绿窗群彦。研亦如人诗骨秀，斫就玲珑圆转。石髓坳中，墨云堆里，眉月弯弯现。琴边奁畔，供它书破裙练。无奈尘梦难长，昙花易散，流落琼瑶片。屈指升沉经几度，又被锦囊收检。八载摩挲，一规珍重，运腕临摹遍。愧侬鸦管，有缘亦预评点。
离亭燕·初夏病起
作者：宗婉
朝代：清

又是三春过了。纨扇罗衫试到。半晌倚栏神思倦，不耐侍儿言笑。树影绿成云，红漏几丝斜照。帘外湘波渺渺。帘底愁人悄悄。自是病多无好梦，梦也乱如芳草。小院静愔愔，忽被棋声惊觉。
菩萨蛮 题美人图二帧二首 其一
作者：宗婉
朝代：清
体裁：词

美人家在湖边住。引侬神往图中去。影隔小窗纱。紫薇初试花。垂杨低拂处。不碍寻诗路。吟罢意如何，魂销一卷书。
菩萨蛮 题美人图二帧二首 其二
作者：宗婉
朝代：清
体裁：词

梧桐凉罩亭亭绿。美人想在阑干曲。偷向画廊西。看时不见伊。梦随芳草转。觅到湖山畔。心事怕人知，回身背立时。
菩萨蛮·咏腊梅
作者：宗婉
朝代：清

纵横老干苍如铁。因何乱点黄金屑。看到素心开。黄金买不来。道妆相似否。更比梅花瘦。一事不如梅，天寒有鹤陪。
菩萨蛮·钩月将沉，窗灯未灺，仿回文体填此，以遣旅况。
作者：宗婉
朝代：清

月钩如傍栖禽宿。宿禽栖傍如钩月。门掩又黄昏。昏黄又掩门。碧纱窗影叠。叠影窗纱碧。扶梦旅灯孤。孤灯旅梦扶。
菩萨蛮·闻桂花香偶成
作者：宗婉
朝代：清

秋闺寂寂秋风入。裴□独倚阑干立。香忽逐风来。桂花何处开。小鬟刚欲摘。却与雕墙隔。墙外是邻家，邻家有此花。
菩萨蛮·题美人图二帧二首
作者：宗婉
朝代：清

美人家在湖边住。引侬神往图中去。影隔小窗纱。紫薇初试花。垂杨低拂处。不碍寻诗路。吟罢意如何，魂销一卷书。梧桐凉罩亭亭绿。美人想在阑干曲。偷向画廊西。看时不见伊。梦随芳草转。觅到湖山畔。心事怕人知，回身背立时。
虞美人·为海昌曹紫贵上舍题“美人笑拈红豆图”
作者：宗婉
朝代：清

漫同北地燕子比。吟箧频年寄。千般旖旎万般娇。真个芙蓉如面、柳如腰。搓酥滴粉埋香腻。南国多佳丽。无言已足惹魂销。那更笑拈红豆、把人撩。
虞美人·又题“双美月明放棹图”
作者：宗婉
朝代：清

一规圆月当头照。月底飞兰棹。谁家两美结同心。痴向水中共把、月痕寻。烟波无计吟怀渺。一舸凉云罩。不知何处藕花林。舣向绿杨影里、且消停。
虞美人·题龚纯甫参军缙熙夫人谢氏林风散朗小影
作者：宗婉
朝代：清

谢家林下高风好。今古怜同调。披图莫漫著闲评。既就签题已见、性聪明。檀郎况复同京兆。惯把纤眉扫。弯弯新月逗诗情。中有一痕秋气、扑人清。
贺新凉·题张型钦合卺
作者：宗婉
朝代：清

一管吟毫妙。数年来、诗仙草圣，众皆倾倒。今日两行花烛下，学把春山轻扫。料深浅、自家知道。况遇新人同玉立，更颂椒、家世多才调。珠与璧，相辉耀。洞房深处三星照。最宜人、满庭秋艳，助它双笑。良夜条条莲漏永，罗带同心香袅。愿早叶、梦；兰佳兆。愧我忝随葭谊未，缀芜词、也现涂鸦稿。歌一阕，新婚好。
醉花阴·春暮
作者：宗婉
朝代：清
体裁：词

风卷残红和梦碎。梦也伤憔悴。追想梦如何，梦不分明，梦醒还如醉。夕阳影里重门闭。别有销魂地。怎样卜销魂，要不销魂，恨少留春计。
醉花阴·暮春日，谨步家慈原韵
作者：宗婉
朝代：清

覆地绿云圆又碎。花比人憔悴。小语问东君，一片红情，夕照能留未。闲愁黯黯窗纱闭。悔识诗中味。若不为聪明，明岁春归，省却伤心泪。
金缕曲·京江陆吾山明经索题其先慈唐太宜人《瑶花仙馆遗稿》
作者：宗婉
朝代：清

火伞当空罩。忽传来、清凉妙剂，瑶花仙稿。读罢尽将烦敲去，心体一齐倾倒。竟妙到、莫名其妙。见说丹青尤绝艺，更宜家宜室多才调。真不愧、宜人号。萱花可惜凋中道。幸椿庭、荫成雏凤，飞鸣能早。生就一枝如椽笔，笔底千军横扫。总不外、文章忠孝。为痛春晖酬未得，录遗编、敬谨传梨枣。千载下、芳徽表。
金缕曲·送春
作者：宗婉
朝代：清

此恨真千古。忍匆匆、临歧把酒，送春归去。几曲阑干闲倚遍，总是没情少绪。但望里、夕阳无语。残梦一丝风剪断，问谁为、题破伤心句。此别也、嗟何遽。画楼无计留春住。尽销魂、红稀绿暗，美人迟暮。芳草连天天接水，更隔几重云树。君莫问、春归之路。流水落花遭小劫，算人间、天上无凭据。此去也，归何处。
金缕曲·题家书锄侄维城小揖山楼诗稿
作者：宗婉
朝代：清

生小才名大。日消磨、左图右史，等身环坐。触拨灵机成一片，好句劈空飞坠。肯收取、前人馀唾。吟罢莫愁无伴侣，有阿兄慈母同商可。还更与、相酬和。一编在手宵忘卧。尽几多、俗情轣辘，休来烦琐。我亦幼年耽此癖，小际居然胜我。总不放、光阴闲过。方寸有苗凭酝酿，看笔花、艳里心花吐。开不断、香千朵。
金缕曲·题翁月如夫人《玉花阁焚馀草》
作者：宗婉
朝代：清

读罢临妆句。宛相逢、一奁清影，两弯眉妩。机杼羹汤供妇职，还把东花录取。更静好、瑟琴同御。吟得新诗成卷贴，向东君、未肯轻流露。人静后、方倾吐。云飞树啸惊人语。最堪怜、零环碎佩，不能完聚。空际昙花才一现，月冷断魂何处。料已趁、天风归去。留得数行遗墨在，付多情、奉倩伤心补。才与德、超千古。
钗头凤·赛社
作者：宗婉
朝代：清

炉烟绕。香风到。满街锦绣光相耀。佳人在。红楼畔。彩旗过也，侍儿低唤。看。看。看。邻姬道。今年好。香车宝马知多少。天将晚。游人返。夕阳西下，画帘闲捲。散。散。散。
高阳台·忆兰
作者：宗婉
朝代：清

声咽瑶琴，梦回远水，空教立尽斜阳。渺渺予怀，所思雾袂风裳。心情欲托春风诉，怕春风、不到潇湘。悄无言，一度沉吟，一度思量。闲窗读遍离骚句，向香边摩拟，画里猜详。一往情深，美人宛在中央。碧云飞去秋无迹，又依稀、月淡烟凉。尽销魂，幽抱谁通，幽怨谁偿。
高阳台·忆梅
作者：宗婉
朝代：清

寂寂闲庭，愔愔小院，东风消息沉沉。月地云阶，去年想到如今。婵娟别后期无恙，奈近来、连日春阴。最愁它，冷尽芳魂，酸尽芳情。孤村何处吟魂渺，记残宵有梦，流水无心。惨惨凄凄，几回觅觅寻寻。笛声吹落空山月，梦回时、独自沉吟。怕来迟，花怨蹉跎，人怨飘零。
高阳台·挽清河郡兰卿表侄媳
作者：宗婉
朝代：清

吹气如兰，其人似玉，岂知命比琉璃。幸有前缘，也曾省识芳姿。秦楼一夕箫声断，怅香魂、化作云飞。是耶非，鬓影衣香，梦里依稀。从今冷落张郎笔，叹画眉无计，枉费唏嘘。灯暗空房，忍听枕畔儿啼。那人生小姮娥样，果红尘、无分留伊。最凄其，月渐团圆，人反长离。
高阳台·贺书君女甥新婚
作者：宗婉
朝代：清

花醉宾筵，春浓甥馆，笙歌拥满华堂。桦蠋迎来，争看玉样东床。伊人况是金闺彦，更聪明、娇小无双。好承当，绮丽年华，细腻风光。惟侬忽忽怀今昔，记绛帷启处，桃李成行。曾几何时，画眉各倚檀郎。从今讲席惭虚设，更阿谁、伴我芸窗。要相逢，须待来春，梅柳舒芳。
高阳台·题小青“瘦影自临春水照”图
作者：宗婉
朝代：清

一种愁容，十分病态，可曾真个痴心。强整新妆，东风独自沉吟。无情有憾谁人见，只一池、春水分明。冷清清，庭院深深，杨柳阴阴。天荒地老寻常事，算人间只有，此憾难平。薄命红颜，枉教占断才名。伤心我亦工愁者，向画中、订个知音。愿从今，卿自怜侬，侬自怜卿。
题自画牡丹
作者：宗室县君
朝代：清

风风雨雨惜春残，为爱名花倚画栏。淡著胭脂浓著墨，一枝图向画中看。
南田移居
作者：宗庆
朝代：清

栝苍旧隐一年馀，为爱南田此卜居。野径锄云添小圃，山泉分溜入新渠。衡门僻静堪消夏，容谷幽深自结庐。数片桃花春后水，无端招得武陵渔。移家宛在白云巅，写入吟图逸似仙。棐几横琴延月榭，春风归棹载花船。泉香最爱烹茶饮，地僻偏宜选石眠。绿满空庭经雨后，阶苔处处缀青钱。松门杉磴翠阴斜，占住名山亦足夸。宿雾初开盘谷树，春风遥隔镜湖花。田园冷落渊明宅，池馆幽閒小谢家。独坐竹窗谁破寂，声声啼鸟自相哗。
南田移居·其一
作者：宗庆
朝代：清

栝苍旧隐一年馀，为爱南田此卜居。野径锄云添小圃，山泉分溜入新渠。衡门僻静堪消夏，容谷幽深自结庐。数片桃花春后水，无端招得武陵渔。
南田移居·其三
作者：宗庆
朝代：清

松门杉磴翠阴斜，占住名山亦足夸。宿雾初开盘谷树，春风遥隔镜湖花。田园冷落渊明宅，池馆幽閒小谢家。独坐竹窗谁破寂，声声啼鸟自相哗。
南田移居·其二
作者：宗庆
朝代：清

移家宛在白云巅，写入吟图逸似仙。棐几横琴延月榭，春风归棹载花船。泉香最爱烹茶饮，地僻偏宜选石眠。绿满空庭经雨后，阶苔处处缀青钱。
虞山秋眺
作者：宗晋
朝代：清

浩歌登虞山，雨意恰初醒。纵目翠微巅，浮云四围尽。风高海有声，日澹湖无影。并作乾坤秋，濛濛接西岭。
严勉斯徐楚涛殷雨苍夏靖九周天池见过共用闻字
作者：宗智
朝代：清

嘉客偶相集，秋山满白云。弹棋松有韵，论道佛无文。机息同鸥侣，身閒与鹿群。无端促归棹，疏雨隔溪闻。
偕夏靖九过夏元长炼室同次殷雨苍韵
作者：宗智
朝代：清

秋爽借虚度，寻君聊遣閒。舌端穷易理，身外得玄关。众木脱霜叶，高窗见远山。宁随天地老，莫谩说人间。
对月怀陶景成茂才
作者：宗智
朝代：清

夜月澄寒辉，居然入深院。修竹相参差，浮云忽隐见。十里澹秋烟，匝地开匹练。独坐谢纠纷，灵禽下荒甸。渺然等予怀，孤飞无眷恋。西邻有老人，隐居足欢宴。况兼南窗南，明月照渠面。放却掌中杯，焚却案头砚。安得乘仙槎，共造清虚殿。玄关君独窥，词源谁敢擅。予性懒是真，行吟颇忘倦。
怀郑蕃修
作者：宗智
朝代：清

云流三更月，天馀几夕秋。呼童煎石髓，放眼上蓬楼。况有黄花对，安知白发羞。所嗟人异水，不向故园流。
问水庵次锡山华凝修韵
作者：宗智
朝代：清

帆樯指故里，信宿藕花村。境静秋先冷，情空花欲言。裁诗消野兴，问水得真源。明月知人懒，依然下竹轩。
除夕同盛子嘉限除字
作者：宗智
朝代：清

风雨催残腊，高眠任岁除。寻梅双屐静，留客一樽虚。检箧焚诗草，挑镫阅道书。飘蓬同十载，赢得鬓毛疏。
挽高心夔联
作者：宗月锄
朝代：清
体裁：联

天下尚可为，屈三尺墨绶之中，宰相当受其过；世人皆欲杀，化一道白虹而去，使君于此不凡。
挽张之洞联
作者：宗树楠
朝代：清
体裁：联

一身系朝野安危，纾大难，定大计，决大疑，惟公能担天下事；片语括生平志业，内无援，外无党，家无产，遗疏常昭日月间。
冬日偶成
作者：宗桂
朝代：清

畏冷每常高卧，爱閒懒学涂鸦。炉火守如丹灶，殷勤自煮芽茶。妆罢焚香小阁，幽窗寂寂阴晴。不解夕阳何处，但闻日午鸡鸣。
冬日偶成·其一
作者：宗桂
朝代：清

畏冷每常高卧，爱閒懒学涂鸦。炉火守如丹灶，殷勤自煮芽茶。
冬日偶成·其二
作者：宗桂
朝代：清

妆罢焚香小阁，幽窗寂寂阴晴。不解夕阳何处，但闻日午鸡鸣。
对月
作者：宗桂
朝代：清

一片白如水，清光万里流。漫怀今古事，极目海天秋。露湿月中树，笛吹云际楼。坐深浑不觉，心与共悠悠。
秋阴
作者：宗桂
朝代：清

秋阴寥廓景凄凄，衰草荒村望欲迷。黄菊閒开篱落外，白鸥静立板桥西。浣衣日暮砧犹急，防堠烟销垒渐低。最是离人萧瑟听，昏鸦头白不禁啼。
悼女芝馨
作者：宗梅
朝代：清

芝城生弱息，命名托瑞草。二龄湘上归，尚未离怀抱。毁齿粗识书，古诫闻妇道。束髻渐工绣，夙慧悟天巧。颇喜性格温，足称善心窈。静者理宜永，素谓必寿考。岂料乔松根，反同朝菌夭。问名成幻缘，离尘怜苦恼。枉劳十八秋，辛勤为持保。珠沈掌谁抚，泪落心似捣。濒去恐母伤，廋言业债少。无因或有因，此义岂能了。曷慰两重慈，膝前念幽渺。尤恐汝父知，天涯增愺恅。呼芝芝不应，形消影同杳。独坐一镫昏，霜乌起林杪。
新月
作者：宗梅
朝代：清

素娥新出貌，掩映照池塘。不识清辉影，心疑月有双。
春雨
作者：宗梅
朝代：清

卑湿重湖地，连朝雨未停。山涵千态绿，水涨一痕青。宿雾笼沙岸，浮烟幔远汀。小斋无个事，閒自试《茶经》。
零陵旱后喜雨呈家大人
作者：宗梅
朝代：清

日日倚山楼，望云作甘雨。今朝雨应时，商羊快飞舞。乔柯翠满帘，新苔绿侵户。砚床润斑晕，茶鼎含烟缕。斋居且欣赏，况在农与圃。因思月馀来，虔祈仗严父。民歌保赤诚，明神果心许。弱昧亦何知，解喜岂能语。敢效《喜雨》篇，欢颜庆庭庑。
天目道中
作者：宗泰
朝代：清
体裁：七言绝句

九月风高白露寒，短筇拉伴出临安。乱馀山店人家少，一路花开秋牡丹。
寄怀虞山髻珠头陀
作者：宗泰
朝代：清
体裁：七言律诗

南畴水涌尚湖平，天畔茅堂傍日明。半榻琴书高士传，满林松竹道人情。披云采术寻虞仲，带雨锄瓜访邵平。一住千秋忘理乱，有时长啸数峰青。
怀高庵
作者：宗泰
朝代：清
体裁：五言律诗

高绝悬崖处，吾庐向此分。鸟啼寒涧竹，樵语石床云。树里江光远，窗中岱色纷。夜深群动息，天籁定中闻。
惟仁上人还日本兼呈同门黄檗和尚
作者：宗泰
朝代：清
体裁：七言律诗

孤帆缥缈日边来，积水波涛一望开。云近石焦连合岛，气蒸天柱拥蓬莱。山王草长青驼出，海国花明白象回。万里扶桑心印在，从教华夏起风雷。
无垢寺
作者：宗泰
朝代：清
体裁：五言律诗

一径当门细，无人竹户开。古藤缘殿角，老柏舞荒台。日射松鼬走，林昏石虎埋。断碑横古道，绣遍六朝苔。
次友人海内住山翁韵
作者：宗泰
朝代：清
体裁：七言律诗

敢叨海内住山翁，无用何妨立下风。竹榻稳眠鼾似虎，松桥閒眺杖如龙。白摇绝壁千寻瀑，青惜当门三四峰。满架琅函看不尽，啼残黄鸟碧萝中。
苓山夜话
作者：宗泰
朝代：清
体裁：五言律诗

春日思双径，苕溪取道还。十年劳梦寐，两度到苓山。庭柏依然古，苔花似旧斑。近闻双诏下，何处有人閒。
重登双径
作者：宗泰
朝代：清
体裁：七言绝句

六年不上五峰颠，闻道松杉几变迁。犹有凌霄一片月，清秋仍照法堂前。
中秋同鹿洲圯授天行紫英业师坐月
作者：宗渭
朝代：清

银河潋滟碧云鲜，徙倚柴门月正圆。影泻苍松清带露，光摇秋水淡无烟。钟残自爱添衣坐，香烬何妨后客眠。皎洁一年惟此夜，莫教容易负婵娟。
怀余广霞处士
作者：宗渭
朝代：清

才气真飞将，东南壁垒分。长镵皋庑月，短褐孝陵云。金尽还交客，诗成最让君。深秋烟水阔，何处倚斜曛。
早起
作者：宗渭
朝代：清

宿雨散凉色，竹林烟未醒。流莺三四语，啼破半窗青。
横塘夜泊
作者：宗渭
朝代：清

偶为看山出，孤舟向晚停。野梅含水白，渔火逗烟青。寒屿融残雪，春潭浴乱星。何人吹铁笛，清响破空冥。
横塘夜泊
作者：宗渭
朝代：清

偶为看山出，孤舟向暝停。野梅涵水白，渔火逗烟青。寒屿融残雪，春潭浴乱星。何人吹铁笛，清响破空冥。
次韵酬九来
作者：宗渭
朝代：清

风急树萧萧，思君梦易销。鸟啼黄叶寺，僧语夕阳桥。得句霜钟度，安禅佛火烧。十年诗律苦，珍重贮山瓢。
浦城下水
作者：宗渭
朝代：清

隔宵戒语过清晨，细雨枯逢出剑津。舟子下滩常斗水，估人遇险只呼神。空门无我休言命，逝者如斯任此身。两岸鸟啼行不得，遍山红染杜鹃新。
织帘先生书斋晚望时顾伊人属和
作者：宗渭
朝代：清

隐几淡无虑，日斜偶启关。鸟声寒过竹，树色静疑山。世藉《六经》重，天留一老闲。落霞江岸远，如为映苍颜。
重过海印庵
作者：宗渭
朝代：清

三年重向虎溪游，石路依然碧水流。鸟背斜阳微带雨，寺门衰柳渐迎秋。弟兄谊重难为别，师友情深竟莫酬。叹息此身闲未得，天涯明日又孤舟。
钱塘观潮
作者：宗渭
朝代：清

落日海门下，钱塘潮正来。半江堆响雪，两岸起惊雷。倾刻银山合，奔腾白马回。夫差遗恨处，终乏霸王才。
松林庵古柏歌
作者：宗源瀚
朝代：清

忆我六月浮海吴陵来，吴陵园社生荒苔。忽见招提古柏势夭矫，疑是苍龙堕地迟风雷。铜柯铁干老无匹，参差何祇百年物。胡不腰腹磐磐四十围，但见一枝一折争虬屈。咫尺之势远莫比，晴空似有天风起。胡不参天直扫浮云浮，至今低首檐前伍桃李。噫嘻此柏何好奇，好奇无乃非时宜。山僧老丑有微尚，摩挲枝干前致辞。纷纷黛色诸侯墓，劫火烧残瞬非故。亦有霜皮古庙前，空嗟材大艰遭遇。此柏拳曲全其天，青葱万古浓阴圆。元精耿耿不可遏，拗金屈铁相回旋。夜夜空阶郁风雨，低徊似与山僧语。日日虚堂动钟鼓，婆娑更向山僧舞。只共苍官守岁寒，不须青帝私春煦。苍茫海气连岳墩，浮岚拥处思移根。天阴一作老蛟吼，灵旗飒飒烟云昏。留此三日不忍去，安得好手一写真。戴文节，汤将军，风流已矣今无存。不然图此槎丫崛强出腕底，日与忠魂毅魄摩荡空群伦。
松林庵古柏歌
作者：宗源瀚
朝代：清
体裁：古风

忆我六月浮海吴陵来，吴陵园社生荒苔。忽见招提古柏势夭矫，疑是苍龙堕地迟风雷。铜柯铁干老无匹，参差何祇百年物。胡不腰腹磐磐四十围，但见一枝一折争虬屈。咫尺之势远莫比，晴空似有天风起。胡不参天直扫浮云浮，至今低首檐前伍桃李。噫嘻此柏何好奇，好奇无乃非时宜。山僧老丑有微尚，摩挲枝干前致辞。纷纷黛色诸侯墓，劫火烧残瞬非故。亦有霜皮古庙前，空嗟材大艰遭遇。此柏拳曲全其天，青葱万古浓阴圆。元精耿耿不可遏，拗金屈铁相回旋。夜夜空阶郁风雨，低徊似与山僧语。日日虚堂动钟鼓，婆娑更向山僧舞。只共苍官守岁寒，不须青帝私春煦。苍茫海气连岳墩，浮岚拥处思移根。天阴一作老蛟吼，灵旗飒飒烟云昏。留此三日不忍去，安得好手一写真。戴文节，汤将军，风流已矣今无存。不然图此槎桠崛强出腕底，日与忠魂毅魄摩荡空群伦。
水吾园联
作者：宗源瀚
朝代：清
体裁：联

尽楼台池馆，只妙手成图，谁办此五世遗经，万言作赋；视将相王侯，如飘风过眼，才消纳四围烟水，一榻云山。
献洪秀全联
作者：宗源瀚
朝代：清
体裁：联

留发留须，留得天朝真面目；改冠改服，改成汉族旧河山。
秦澹如都转尊人小岘侍郎道光中分巡杭嘉湖重建苏公祠有图有诗祠毁于兵图亦寻失今年湖上复建苏祠而都转适于兵燹后收得原图集同人湖舫出而徵题即用祠壁旧刻阮文达原韵
作者：宗源瀚
朝代：清
体裁：古风

西湖狐火庚申年，精蓝仙宇隳堤壖。兵后数祠隆报祀，断碑零落残碍迁。苏公祠成蒐故实，壁扪诗碣文犹全。使车凄然溯手泽，湖光渺渺湖波漩。盛衰回环六十载，祇今依旧云霞嫣。拟收新景付藻绘，况见遗轴图清妍。江山不殊台榭异，尸祝重■祠边船。苏公于杭遗泽厚，功复六井驱葑田。翳蔽二十五万丈，一朝席卷如风烟。茅山盐桥通运道，六议合向桥梁镌。今之湖淤已大治，内河疏浚犹缺焉。支分派别辨清浊，石砻图说思前贤。使君有志盍任此，兴复水利筹宜专。圣朝轻帑重民命，不须减粜常平钱。家世此邦有遗爱，恤囚如种火宅莲。云车风马吏已仙，双高峰色长娟娟。灵旗月映南屏圆，有时骑鹤来翩跹。感今讴昔播管弦，诵芬述德倾言泉。展图如操左券然，惠风朗日图中天。